Bardoak, bertsogintzaren sarea josten. Noticias de Navarra\nBardoak, bertsogintzaren sarea josten\nGaur abiatuko da, Beran, Bardoak taldekako bertsolari txapelketa. Martxoaren 24ra arte luzatuko den laugarren edizioa inoiz baino indartsuago dator: denetara, 16 talde eta 113 parte-hartzaile arituko dira.\nTestua Miren Mindegia Argazkia Utzitakoa - Viernes, 2 de Febrero de 2018 - Actualizado a las 06:02h\nNafarroako Bertsozale Elkarteko kideak, Bardoetan parte hartuko duten bertsolari eta antzolatzaileetako batzuekin batera, ekitaldiaren aurkezpenen. (UTZITAKOA)\nDibertigarria, herrikoia, bateratzailea, hurbila, atsegina... Ezaugarri guzti hauek biltzen ditu gaur bertan abiatuko den Bardoen taldekako bertso txapelketak. Umoretik, transmisiotik eta errimatik aunitz duen ekimen honen laugarren edizioa inoiz baino indartsuago dator, goranzko joera mantenduz: denetara, 16 talde eta 113 partehartzaile bilduko dira, azken horien artean 74 bertsolari izanen direlarik. Abiapuntua Berako Kataku taberna izanen da, gaur arratsaldeko 20.30ean, eta martxoaren 24ra bitartean Nafarroako 16 herritatik igaroko da, denetara 23 saio eskainiz.\nBertsolari Txapelketa Nagusiaren oihartzuna oraindik bizirik dirauenean, banakako txapelketa handien oso bestelako proposamena taularatuko dute datorren asteotan Bardoek, Ander Perez Nafarroako Bertsozale Elkarteko kideak argitu bezala: “Saio txikiak izango dira, hurbilak, goxoak eta dibertigarriak”. Taberna edo elkarte giroa nagusi, ez dira otordurik faltako herriz herri eta taldez talde antolatuko diren emanaldietan.\nDagoeneko Nafarroako bertsogin-tzan egonkortu den formatu honen arrakastaren koxka, transmisio lana izan dela azpimarratzen du Perezek: “Banakako Txapelketa garaian esan genuen eta orain berresten dugu, bertso eskoletan eta orokorrean transmisioaren arlo horretan egiten den lan horren isla dela”. Horretan, zerikusi zuzena du bai ikastetxeetan bai bertso eskoletan egiten den lanak. “Bertsolaritza programaren bitartez 5. eta 6. mailetan hasten dira gaztetxoak bertsotan ikasten. Bestalde, gero eta helduen bertso eskola gehiago daude martxan, gero eta jende gehiago mugitzen dute eta horren guztiaren ondorio da orain ikusten duguna”.\nHain zuzen Nafarroako hainbat tokitan azken urteotan sortu diren bertso eskolei plaza berri bat eskaintzeko helburuarekin sortu zen Bardoak txapelketa, 2012an, Nafarroako Txapelketa Nagusia bi urtez behin egitea erabaki zenean. “Nolabaiteko zirkuitu edo plataforma bat beharrezkoa zen bertso-eskoletako jende berriari bultzatzeko. Hasi berriak diren bertsolarientzat ez da erraza plazarako jauzi hori ematea”. Izan ere, lehenengo aldiz jendaurrera atera eta bertsotan hastea “estualdi txiki bat” da gehienentzat, taldeka eta esperientzia handiagoa daukaten bertsolarien ondoan eginez gero “askoz hobe eramaten den egoera”.\nBardoek zerbait sustatzen badute, hori sare lana dela azpimarratzen du Nafarroako Bertsozale Elkarteko kideak. Txapelketan parte hartuko duten 16 taldeetan, azken banakako txapelketetan aritu diren bertsolariak -Xabi Maia, Eneko Lazkoz edo Aimar Karrika, besteak beste- lehenengoz oholtzaratuko diren bertsolariekin arituko dira. “Oso garran-tzitsua da nabarmentzea Bardoek bertsolaritzaren mugimendua osorik hartzen dutela”. “Alde horretatik, bai talde lana, bai elkartrukea eta elkarrekiko ikaskuntza eta laguntza oso garrantzitsuak dira eta mugimendua aberasten dute”, gehitzen du Perezek.\nAuzolana, oinarrianBardoetan arituko diren taldeak bost multzotan banatuko dira. Hala, talde bakoitzak bere multzoko bi talderekin egingo ditu saioak, bat “etxean” eta bestea “kanpoan”. Bigarren fasera multzo bakoitzeko talde bana eta F multzoko bi talde pasako dira, guztira sei talde. Bigarren fasean joan-etorriko saioak antolatuko dituzte taldeek, eta hiru sailkatuko dira martxoaren 24ean Lekunberrin ospatuko den finalera. Aurreko edizioetan bezala, talde lana eta auzolana izango dira ekimenaren oinarria.\nGutxienez bost partaide ditu talde bakoitzak: hiru bertsolari, gai-jar-tzaile edo aurkezlea eta taldeko ordezkaria. Taldeak halaber, eskualdekako bertso-eskolen arabera osatu dira. Hori dela eta, talde lana da bertsolariek saioetan egin beharko dutena, denen artean banatu beharko baitituzte egin beharreko ariketak. Ibilbide luzeko bertsolariak zein hasi berriak nahastuta, taldeak izango du garrantzia. Perezek aitor-tzen duen bezala, “talde bakoitzak bere gain hartzen duen ardura garrantzitsua da.\nGaiak prestatzeko, epaitzera joateko, beste lekuetan aritzeko... Elkarlana oinarrizkoa da horrelako egitasmo batean. Oso zaila litzateke elkartetik bakarrik inoren laguntzarik gabe hau antolatzea”. Hala, talde bakoi-tzak gutxienez bi saiotan kantatzeko ardura izango du, beste multzo bateko saio baterako gaiak prestatuko ditu, eta azkenik, beste saio bat epai-tzeko ardura izango du. Horiekin batera, entzuleek ere izango dute saioak epaitzeko parada.\nEgitasmoaren antolatzaileak azpimarratu bezala, Bardoen dinamika honek “bestelako jendea inplikatzeko aukera ematen du”. “Bertsolariak ez bakarrik eta inguruan daudenak ere erakartzen ditu, bestelako antolakuntza lanetan aritzen direnak: izan sarrerak kobratzen, kartelak jartzen, gai jartzaile moduan...”.\nAlderdi ludikoa indartzen Taldekako bertso txapelketa osatuko duten saioak txikiak izango dira, bataz besteko 40 pertsona inguru bilduko dituztenak. “Giro informaletan egingo dira emanaldiak, herriko jendeak joateko ohitura duen leku horietan: izan daiteke ostatu bat, elkarte bat, gaztetxe bat...”.\nBesta giroa bertsolariek osatu beharko dituzten ariketetan ere islatu ohi da, hasierako agurretik hasita. Perezek azaldu bezala, banakako txapelketetan lantzen diren ariketak, “jolas modukoak” diren beste batzurekin uztartuko dira. Hasierako agurra puntuagarria denez, taldeek aurretik lantzen duten zerbait izan ohi da, betiere une gogangarri eta dibertigarriak uzten dituen unea. “Bertsolaritzaren alderdi ludikoari erantzuten dioten ariketak dira”.\nGiro hurbil eta alaiari heusteko helburuarekin, txapelketaren laugarren edizio honetan orain arteko finalen dinamika bertan behera uztea erabaki dute antolatzaileek. Hartara, finala frontoi edo areto handietan egin beharrean, aurten sagardotegi batean eginen da, zehazki Lekunberriko Toki Alaien, martxoaren 24ean. Ordura arte, 16 taldeek lehiakortasunetik baino giro umoretsutik gehiago duen txapelketari gogoz heutsiko diote.\netiquetas: bertso, bardoak


Arrauneko atala 80ko hamarkadako hasieran abiatu zen. Klubeko hainbat arraunzaleren erronka izan zen -Iñaki Otxoa, Fernandez Teran eta Txomin Hernandez, nabarmenenak- tostetako arrauna bultzatzea deliberatu zuten, eta ekimen horretatik sortu zen traineruaren egitasmoa.\nArraun saio ugari egin du urteotan gure traineruak eta 80ko hamarkadan hiru bandera bereganatu zituen eta Kontxako Banderan sailkatu eta parte hartzeko ohorea izan zuen. 1989ko urtea ere emankorra gertatu zen arraun sekzioarentzat, Gipuzkoako Trainerilla Txapelketa eta Errenteriako bandera irabazi baitzituen.\nAipatzekoa da, gainera, azken urteotan emakumezkoen partaidetza arraunean, eta, horrekin batera, hainbat emaitza azpimarragarri, Gipuzkoako Batel Txapelketa eta Euskadiko Trainerilla Txapelketaren lehen edizioa, besteak beste.\nEgun, arraun sekzioak bitara jarduten du:\nSenior eta gazte mailako batel eta trainerilla txapelketei begira jarduten du sekzio honek, gizonezko zein emakumezkoetan, Kaiarriba arraun elkarteko Donostiarra traineruarekin elkar lanean.\nSekzio honetan klubeko arraunlari ohiak biltzen dira euren arraunzaletasuna asetzeko asmotan. Yola modalitateko estropadatan hartzen dute parte, baita Espainiako Txapelketan ere.\nABE LIGAKO 2019KO EGUTEGIA (laster).\n2018KO ABE LIGAKO SAILKAPENA\n2017KO ABE LIGAKO SAILKAPENA\n2016KO ABE LIGAKO SAILKAPENA\n2015KO ABE LIGAKO SAILKAPENA\n2011KO ABE LIGAKO SAILKAPENA\nG.A.F.-k bere argazki album-etik zenbait argazki ikustera gonbidatzen zaitu\nARRAUNA - ABE LIGA HASI DA\nLarunbat honetan, maiatzaren 4ean, beteranoen liga hasi zen, ABE liga hain zuzen ere. Estropada, Kantabriako Pontejos herrian ospatu zen.\nARRAUNA - ORIAKO XXV. JAITSIERA\nLarunbat honetan, Oria ibaiko XXV. jaitsiera ospatu zen, seigarren geratu ginen.\nARRAUNA - XI. Julian Enriqueren omenezko JAITSIERA (BILBO)\nARRAUNA - VII. PORTUGALETEKO TRAINERU JAITSIERA\nARRAUNA - 8. FORTUNAKO BANDERA\nARRAUNA - ABE LIGAKO LEHENENGO JARDUNALDIAN SENTSAZIO ONAK\nARRAUNA - BOLADA ONEAN GAUDE\nARRAUNA - LIGA ABE-ko 6. KONTXAKO ESTROPADA\nARRAUNA - ABE LIGAKO ESTROPADA - ANGELU\nARRAUNA - BETERANOEN ESTROPADA ZUMAIAN\nARRAUNA - ABEKO BIGARREN ESTROPADA\nArrauna - ABE ligako 2. estropada. Angelu\nArrauna - Beteranoak seigarren Pontejosen\nArrauna – Beteranoak ligan aurrera doaz Pontejosen\nArrauna – Azken aurrenak, baina pozik\nArrauna- Beteranoen ligako Sestaoko ikurrina\nArrauna – Beteranoen Kontxako estropada\nEspainiako arraun federazioa\nArraunketako Euskal Federakundea


Erabilera plan ereduak - Euskera planak - Hizkuntza Politika - Euskadi.eus\nErabilera plan ereduak\nHPSk erabilera plan eredu bat diseinatu du VI. Plangintzaldi honetarako, Bikain-eko Erreferentzia Marko Estandarrekin (EME) lerrokatuta. Eredu hori ontzat eman du HAKOBAk, eta herri-administrazioetan ez ezik, enpresa publikoetan eta pribatuetan ere erabiltzeko prestatuta dago.\nPlangintzaldiaren hasieran, entitateek aurreikusi behar dute zein izango diren plangintzaldirako helburuak, eta zer-nolako emaitzak lortu nahi dituzten helburu bakoitzean. Plan estrategikoak bi ardatz ditu: zerbitzu-hizkuntza eta lan-hizkuntza; eta lehen eta bigarren mailako elementuak, ardatz horien inguruan. Entitate bakoitzak plangintzaldiaren lehen urtean ikusi behar du non dagoen (adierazleak erabilita), zein helburu jarri nahi dizkion bere buruari eta, horren arabera, non egon nahi duen bost urte barru (plangintzaldiaren amaieran). Horretarako, honako eredu hauek dauzkazue:\nPlan estrategikoa administrazioak (XLS, 43 KB)\nPlan estrategikoa enpresak (XLS, 45 KB)\nPlan estrategikoan zenbat eta aurrerapen handiagoa aurreikusi, orduan eta ekintza gehiago jarri beharko ditu abian.\nEntitate batek urtero-urtero martxan jartzen dituen ekintza horiek (bost urteko plan estrategikoan ezarritako helburuak betetzekoak) urteko kudeaketa planean jaso behar dira. Horretarako, honako eredu hauek dauzkazue:\nKudeaketa plana administrazioak (XLS, 148 KB)\nKudeaketa plana enpresak (XLS, 91 KB)


Datorrenak Hezkuntza Legearen legegintzaldia izan behar duela aldarrikatu dute ikastolek | Aldizkaria\nIKASTOLA 220 > iritziak > Datorrenak Hezkuntza Legearen legegintzaldia izan behar duela aldarrikatu dute ikastolek\nIkastolen 2016-17 Ikasturtearen Hasiera Ekitaldia\nDatorrenak Hezkuntza Legearen legegintzaldia izan behar duela aldarrikatu dute ikastolek\nHeziberri 2020 egitasmoaren azken faseari ekiteko, ahalik eta azkarren kronograma bat ezartzeko eskatu dute\nHurrengoak Hezkuntza Legearen legegintzaldia izan behar duela aldarrikatu zuen, lortuko ez balitz guzti-guztion “porrot itzela” izango litzatekeela ohartaraziz.\nEusko Legebiltzarrerako hauteskundeen bezperan egin zen Ikastolen 2016-17 Ikasturtearen Hasiera Ekitaldia, eta amaitzear den legegintzaldian Hezkuntza Legeari begira urrats erabakigarririk ez dela egin nabarmendu zuen Ikastolen Elkarteko lehendakari Koldo Tellituk. Horregatik, hurrengoak Hezkuntza Legearen legegintzaldia izan behar duela aldarrikatu zuen, lortuko ez balitz guzti-guztion “porrot itzela” izango litzatekeela ohartaraziz.\nHitzaldia alboratu, eta elkarrizketaren formatuan mintzatu zen Koldo Tellitu, eta bi aurkezleek paratu zizkioten galderei erantzun zien. Tellituren mezu nagusia Hezkuntza Legea lortzeari begira izan zen, baina beste hainbat gai ere jorratu zituzten elkarrizketan.\n“Kontuan hartzen badugu hauteskundeetara aurkeztu diren alderdi nagusiek, denek, azaldu dutela Hezkuntza Legea egiteko asmoa, uste eta desio dut bozen emaitzak gorabehera, Hezkuntza Legearen legegintzaldia izango dela ondorengoa”, esan zuen EHIko lehendakariak. Eta gaineratu zuen legegintzaldi horretan Hezkuntza Legerik onartzen ez bada “porrot itzela” izango litzatekeela “guzti guztiontzat”.\n“Legea lortzeko guk baino presa gutxiago daukaten eragileak badira”, onartu zuen Tellituk; “baina ezin dugu legegintzaldi hau galtzen utzi. Kronograma bat ezarri beharko litzateke legegintzaldi berria abiatu bezain laster”, azpimarratu zuen.\nIbilbidea amaitzear duen Eusko Jaurlaritzaren Hezkuntza Sailaren lana ere baloratu zuen Ikastolen Elkarteko lehendakariak. Heziberri 2020tik lorpen gisa nabarmendu zuen eragile ia guztiekin adostutako Hezkuntza Markoa. Curriculum dekretuak, aldiz, deitoratu egin zituen, LOMCEri aurre egiteko aukera galdu delakoan. Azkenik, Heziberriren hirugarren fasea, Hezkuntza Legea abiatu behar zuena, ez garatu izana alde negatiboan jarri du.\nEta errepasoa amaitzeko, teknologia berriak gelaratzeko Eusko Jaurlaritzaren azken deialdia ere aipatu zuen EHIko lehendakariak. Deialdiak, aurrekoak bezala, lehentasuna dispositiboetan jartzen duela deitoratu zuen, ikasketa prozesuetan jarri beharrean, eta euskarazko kalitatezko eduki digitalak bultzatu gabe.\nNafarroari dagokionez, pozik agertu zen Tellitu, gobernu berriarekin izan diren aurrerapauso batzuengatik, besteak beste, aurreko gobernuak ikastolen ikas-materialei ezarritako debekua altxatu izana eta “eremu ez euskaldun” izendatutako horretan ikastoletako jangela eta garraioaren finantzaketan urratsak egin izana. D eredua eremu horretako ikastetxe publikoetara hedatzeko orduan, bestalde, eman beharreko pausoak hezkuntza komunitatearekin adostuak izateko eta era orekatuan emateko eskatu zuen Tellituk. “Lurralde horretan ikastolek ziurtatu dute D eredua ikastolak dauden herrietan eta ingurukoetan. Zoritxarrez, ez gara herri guztietara iritsi, eta hor lan handia dago egiteko; hortik hasi beharko litzateke. Alegia, batzeko eta gehitzeko bidea hartu beharko litzateke, ez zatitzeko”.\nIparraldeari dagokionez, Seaskak izan duen hazkundea nabarmendu zuen Ikastolen Elkarteko lehendakariak. 2009an, Euskal Herriko Ikastolen Elkartea Europar Kooperatiba sortu zenean, Seaskako ikastoletan 2.200 haur zeudela gogorarazi zuen, eta orain, berriz, 3.500 direla. Horrek azpiegituretan inbertsio handiak egitera behartu du Seaska, eta horri aurre egiteko euskal gizartearen elkartasuna eta erakundeen inplikazioa behar direla azpimarratu zuen Tellituk.


Landaluze kaleko saneamendu-kolektorea berritzeko lanak amaitu dira | zuIN\nLandaluze kaleko saneamendu-kolektorea berritzeko lanak amaitu dira\nLandaluze kaleko saneamendu-kolektorea berritzeko lanen lehen fasea amaitu da. Lanak maiatzaren 13an hasi ziren eta aurreikusitakoa baino hilabete lehenago amaitu ziren, abuztuaren 13an hain zuzen ere. Lanen enpresa esleipenduna Excavaciones Basauri S.L. izan da eta 162.506,11 euroko aurrekontua izan du.\nObra horren ondorioz, ur beltzen kolektorearen 190 metroko zati bat guztiz berritu da, Landaluze kaleari zerbitzua emateko. Erregistro-putzuak ibilgailuen errodadura-eremura atera dira, euri-urak eta ur zikinak tarte osoan behin betiko bereizi dira eta San Juan errekara zihoan ur beltzen isurketa bat deuseztatu da. Bestalde, 2., 6., 8. eta 10. atariei zerbitzua ematen dieten bi putzu septikoen irteera hobetu da beste batzuk sortuz.\nEra berean, erabat berritu da euri-urak biltzeko gainazaleko sarea, zenbaki bakoitien aldeko lineako aparkalekuen sestra hobetuz eta erabiltzaileentzako eskuragarriago eta erosoago bihurtuz. Horrez gain, oinezkoen lau zebra-bideak eta kale osoa asfaltatu egin dira, Kukullu Bidearen sarreratik Baia kalearen hasieraraino.\n← Laudiok auzo-batzarrak berreskuratuko ditu\nErmualdeko historia jardunaldiak 2021 →


Portugaleteko Udala - Parekoen arteko indarkeria prebenitzeko kanpaina\nParekoen arteko indarkeria prebenitzeko kanpaina\nPortugaleteko Udalaren Gazteria Zerbitzuek abian jarri dute Nerabezaroan Parekoen arteko Indarkeria Prebenitzeko Kanpaina hamabosgarren urtez jarri ere. Helburu du gatazkak konpontzeko orduan, gazteei alternatibak ematea indakeriarik bazter dezaten. Halaber, gazteen arteko kontzientzia kritikoa ere lantzen du harreman on eta osasuntsuak, hau da, indarkeriarik gabekoak eta giza-eskubideak errespetatzekoak, bultzatzeko xedez. Gainera, langintza hori adingabeek harremanatzeko eta sozializatzeko duten toki naturaletariko batean egiten da, hots: ikasgelan. Horren ondorioz, haiek prozesuaren partehartzaile dira betiere kontuan hartuta gaiaz zer ikuskera duten, zer behar eta eskakizun duten.\nNerabezaroan Parekoen arteko Indarkeria Prebenitzeko Kanpainaren hartzaileak hauexek dira: Lehen Hezkuntzako 5. Mailako ikasleak, Derrigorrezko Bigarren Hezkuntzakoak eta Oinarrizko Lanbide Heziketakoak. Horiek horrela, Portugaleteko ikasleek beren eskola-aldian birritan jasoko dute formazio hori baldin eta ikastegiak hala nahi badu. Aurten, tailerrak urtarrilaren 20tik 24ra bitartean izango dira Lehen Hezkuntzan, eta, Derrigorrezko Bigarren Hezkuntzan, ordea, otsailaren 3tik 7ra bitartean.\n2005. urtetik hona, 11.142 ikaslek hartu dute parte Nerabezaroan Parekoen arteko Indarkeria Prebenitzeko Kanpainan.\nIldo beretik jarraituta, gurasoei ere zuzenduriko bi tailer antolatu ditugu izenburua hauxe delarik: Eskola-jazarpena zer den eta zer ez den. eamilian prebenitzeko gidalerroak. Lehen Hezkuntzan seme-alabak dituzten gurasoentzako saioa urtarrilaren 23an izango da. Derrigorrezko Bigarren Hezkuntzako ikasleen gurasoek, ostera, otsailaren 6an (osteguna) egiteko aukera izango dute. Tailer biak Portugaleteko Gazte Gelan izango dira 18:30etik 20:00etara. Interesdunek izena eman dezakete juventud@portugalete.org edo gaztegela@portugalete.org helbide elektronikoetan urtarrilaren 21a baino lehen, aurreneko asteleheneko saiorako. Derrigorrezko Bigarren Hezkuntzako ikasleen gurasoek, aldiz, otsailaren 4a baino lehen, egin beharko dute.\nNerabezaroan Parekoen arteko Indarkeria Prebenitzeko Kanpainaren gidaritza Hilario Garrudo psikologoak eramango du.\nHonenbestez, Txema Ezkerra Gazteria Zinegotziak animatu nahi ditu gurasoak tailer praktikoetara joatera, zeren eta, arazoa antzematea eta trebetasunak lantzea beharrezkoak baitira arazoari errotik bertatik aurre egiteko.


2021erako koloreak eta joerak - #AkabaDesignBerria - Akaba\n2021erako koloreak eta joerak\nUrtea hasteko modu ona da, benetan, 2021 honetan barnealdeetako proiektuak hezurmamituko dituzten joerez, koloreez eta materialez hitz egitea.\nTaldeentzako altzariak garatzean beti nahi izaten dugu berritu emozioak transmititzen dituzten eta espazioei nortasuna eta izaera ematen lagunduko duten objektuen bidez, erabiltzen dugun edozein elementu nabarmenduta.\nDiseinuaren eragina espazioetan proiektatu eta sortu nahi den gogo-aldarteak determinatuko du, eta horixe helarazi nahi izan du Pantonek itxaropena transmititzea helburu duen kolore-sinergia proposatzean.\nTesturak eta formak altzarien funtsezko alderdiak dira, baina, gure ustez, garrantzizkoa da, besteak beste, espazioen iraunkortasuna eta funtzionalitatea ere nabarmentzea.\nIngurumena zaintzea esparru guztietan gailenduko den alderdia izango da, eta gure kasuan ere ezin zen bestela izan. Jarraitu irakurtzen eta jakin zergatik esaten dugun hori.\nPantone: elkar osatzen duten koloreen fusioa\nPantonek urtero proposatzen duen kolore-konbinazioa erreferentzia bihurtzen da diseinuarekin eta interiorismoarekin zerikusia duen guztian.\n2021eko “color of the year” edo urteko koloreak bizitza ikuspegi itxaropentsuago batetik ikustera eta pentsamolde berriekin birsortutako ikuspegia izatera eta kontzeptualizatzera gonbidatzen du.\n«Indarra lagun duen zoriontasun-mezu batekin, PANTONE 17-5104 Ultimate Gray + PANTONE 13-0647 Illuminating konbinazioa handinahikoa da, eta itxaropena transmititzen digu».\nAkabaren diseinu asko eta asko «Illuminating» eta «Ultimate Gray» koloreen bi aldaera diren «Mustard» eta «Traffic Grey» koloreetan daude eskuragarri.\nBestalde, «Mustard» koloreak lekuan kokatuta dauden beste elementu batzuekin edo altzariekin, hala nola mahaiekin edo armairuekin, kontrasteak sortzen laguntzen digu. Goxotasuna transmititzen duen kolorea da, eta lekuak pertsonalizatzen laguntzen du.\nGrisak berez ez du bizitasun handirik ematen, baina kolore neutroen beste eskala batzuekin lan egiteko aukera ematen digu, eta elkarrekin nahastuta espazio erosoak, dotore eta soilak, sortzen dira.\nMaterialak: iraunkortasuna eta ingurumena\nIngurumenarekin adeitsuagoak izateko etengabeko asmo horretan, biderik zuzenena lehen era guztietako fabrikazioetan erabiltzen zen plastikoa berrerabiltzea eta ordezkatzea da, eta horrek material berriak sortzeko aukera ematen du eta, beste kasu batzuetan, tradizionalagoak diren beste batzuk, hala nola zura, berrasmatzekoa.\nAlderdi horiek guztiek diseinu industrialago batera eraman dute barne-diseinua, pintatutako adreiluzko hormak, zementuzko edo zurezko zoruak eta diseinu zuzenak eta xumeak dituzten metalezko altzariak erabiliz. Horren guztiaren emaitza azpiegituraren eta altzarien, testuren eta koloreen arteko harmonia da.\nDiseinuan eta sormenean ezer ez dago mugatuta, baina espero dugu bi joera horiek lagungarriak izatea 2021 honetan barnealdeetako proiektuen zati izango diren piezak aukeratzeko.


"Lehen ikasleak beste asmo batekin etortzen ziren euskaltegira - Deustualdea - Uriola.eus\n"Lehen ikasleak beste asmo batekin etortzen ziren euskaltegira\nPrest! aldizkaria 2022-05-10 08:00\nNola hasi zineten AEKn eskolak ematen?\nPaula: 1986an Otxandioko neguko barnetegian hasi nintzen. Aldi berean, Berrizen ere gau eskolak ematen nituen baina ikasle kopurua gutxitzen hasi zenean AEKk Tolosara joateko eskatu zidan. Tolosan neguko barnetegian hasi nintzen eta bukatzean esan zidaten Euskaltegia martxan jartzeko asmoa zeukatela. Bertan egon nintzen 1992. urtean Bilbora etorri nintzen arte. Hasieran Lizardin ibili nintzen, ostean Aizu aldizkarian eta azkenik Deustura heldu nintzen duela 10 bat ikasturte.\nLore: Pasa den ikasturtean Zorrotzako euskaltegian ordezkapen bat egiteko deitu zidaten. Bertan ikasturtea bukatu nuen eta kurtso honetarako deitu zidatenean Deustun eskolak emateko aukera eman zidaten.\nZenbat irakasle eta ikasle zaudete gaur egun Matxintxu Larrako euskaltegietan?\nP: Bi euskaltegiak kontuan hartuta, guztira 9 irakasle eta 275 ikasle inguru gara gaur egun. Seguru nago hasieran Matxintxu Larrakok 14 bat irakasle izan zituela eta orain baino ikasle gehiago ere bai. D ereduak esko eragin du euskaltegietan.\nEskoletara datozen ikasleak tituluaren bila datoz ala haratago doaz?\nL: B2 mailako irakaslea naiz eta nabaritzen da asko lanpostu publikoetan eskatzen duten profila lortzera datozela. Gero badira gutxi batzuk hizkuntza ikasteagatik soilik datozenak eta batzuetan bi profil horiek eskoletan elkartzen direnean zaila izaten da klasea bera bideratzea, baina lortzen dugu.\nBermeotarra naiz, baina bizi guztia Deustu eta Sarriko artean bizi izan naiz\nEta beste mailetan?\nP: Hauetan ikasleen profila guztiz ezberdina da. Kanpotik etorritako jendea da eta horien artean ere asmoak ezberdinak izaten dira. Badira gaztelera ondo dakitenak eta umeei eskolako lanekin laguntzeko ikastera datozenak, edota maitasunak ekarritakoak.\nAldatu da hasiera bateko ikasleen konpromisoa?\nP: Errotik, abiapuntua beste bat zelako. Hasiera batean “kanpoan” beste egoera bat zegoen. Denok argi geneukan nahi genuen horrek aurrera egin zezan guk ere lan egin behar genuela. Ikasleak bestelako asmo ezberdin batekin hurbiltzen ziren: herrigintzan jardutea, euskararen alde egitea, egon behar zuen leku guztietara eramatea…\nNola ikusten duzue Deustualdeko egoera euskarari dagokionez?\nL: Deustun badira gune jakin batzuk euskaraz gehiago hitz egiten dena. Hala ere uste dut oso eroso bizi den jendea badagoela, euskara jakin bai baina hitz egitera derrigortuta sentitzen ez dena.\nP: Aste barruan dezente euskaldunagoa da ikasle asko dagoelako, eta esango dut, ikasle gipuzkoar asko. Hala ere, Deustun adibidez San Inazion baino euskara gehiago entzuten da, Deustun San Inazion ikusten ez den ordezko belaunaldia dagoelako agian.\nKorrikaren 22. edizioa igaro berri da. Zer da korrika zuentzat?\nL: Nik orain arte Korrika alde batetik ezagutu dut eta aurten beste alde bat ezagutzea egokitu zait. Niretzat Korrika kolektibotasun hori sentitzea da, nortasuna aldarrikatzea, eta oso handia den zerbaiten parte sentitzea ere bai.\nP: Askotan pentsatu dut tximista moduko zerbait dela. Baina nik ez dakit tximista batek zer emozio transmititzen duen. Badakit argitasuna eta indarra duela, berehalakoa dela eta aztarna uzten duela. Herriari lotzen nauen barne sentsazioa da.\nP: AEK sortu zenean egoera ekonomikoa oso kaxkarra zen eta beraz, gertatzen ari zen guztiari erantzun ahal izateko ideia mamitu zutenek Korrikarekin eman zuten. Gaur egun, ordea, euskarak duen ekimenik garrantzitsuena da, Euskal Herriko mugetatik kanpo ere entzuten dena. Tamalez garrantzitsuena eta beharrezkoena ere bilakatu da, Euskal Herri mailako proiektuari sostengua ematen dion ekimena baita. Korrikarik gabe guk ezingo genuke aurrera egin.\nAEKk egindako balorazioan honako hau irakur daiteke: “ikusi dugu hau izan dela maitatuena, kilometroz kilometro ondoen zaindu dena”. Zuek ere horrela sentitu duzue?\nL: Pandemiak eragin duenaren ostean, jendea oso gogotsu egon da. Pasa den urtekoa ezin izan zen egin eta orduan jendeak gogo gehiagorekin itxaron du aurtengoa.\nP: Gainera, ikusi da pandemiak euskararen alde beharrean euskararen kontra egin duela eta euskarak nolabaiteko bultzada behar zuela egoera irauteko. Askok oso presente izan dute hizkuntzaren aldeko babesa eskatzeko unea zela, euskararekiko inplikazioa aldarrikatzekoa, alegia.\nBi euskaltegi izan arren, administrazio kontuetan Matxintxu Larrako euskaltegia bakarra da\nKorrika batzordea antolatu da Deustualdean. Nola joan da?\nP: Euskarak beti izaten ditu bere aldeko batzuk eta eskertzekoa da bihotzez. Deialdia egin ostean 6 bat lagun elkartu ginen. Gainera, korrikari buelta emateko prest agertu ziren beste hainbat eragileren eta elkarteren laguntza ere izan dugu. Oso ondo joan da orokorrean. Taldeek antolatzen dituztenak korrikari eskaintzeko planteamendua egin genuen, beraiek ere aletxo hori jar zezaten eta esan behar dut prestutasun osoa egon dela.\nHITZEKIN denok euskara doan dinamika aurkeztu du AEKk. Erakunde publikoei egindako interpelazio bat bezala uler daiteke?\nUne honetan erosoa da lekukoa hartu, dirua eman eta “gu ere konforme gaude” esatea. Baina hori zerbaitetan bihurtu behar da. Herri egiten gaituena hizkuntza dela esaten dugu, baina gobernuak zerbait egin beharko du hori horrela izan dadin. Ez liratezke dirulaguntzak kontu akademikoari lotu behar, euskaldun izateari baizik. Korrikaren aurreko edizioaren leloa KLIKA izan zen, klika egin euskararen alde, herriaren alde. Aurtengoa haratago doa, hitzak ez ezik, ekintzak ere behar direla aldarrikatzen duelako.\nEusko Jaurlaritzak emaitza akademikoen arabera laguntzak ematen ditu euskara ikasteagatik. Zer deritzozue?\nL: Euskara mailak aurrera egin ahala, zailtasunak ere handitzen doaz, dedikatu beharreko ordu kopuruak ere handitzen dira eta ulertu behar da ikasle guztiek ez dutela ikasteko erritmo berdina. Ikasturte bakarrean B1 edo B2 lortzea oso zaila da eta horren aurkako lasterketa bat egiten ari dira diru-laguntza hori lortu ahal izateko.\nP: Karpeta besapean izateagatik lagundu beharrean logikoena litzateke euskara ikastearren soilik ikasleak laguntzea. Egia da hasiera batean ez zela beste modurik izan. Euskalgintzak euskara ikasteko diruz laguntzeko aldarrikapena egin zuen, eta gobernuak onartu arren, baldintzak haiek jarri zituzten. Nahiz eta lanean fina izan, jendearen esfortzua ere kontuan hartu beharko litzateke.\nUste duzue AEKko irakasle izateak “militante” kutsua duela?\nL: Hizkuntza bat irakasten egiten dugu lan, eta gu ere hizkuntza hori garen aldetik konpromiso bat daukagula uste dut, gure nortasunaren parte ere badelako. Beste lan batzuekin alderatuta nik sentitzen dut honetan ez ordu gehiago sartu behar direnik, baizik eta egiten dudan guztiak lagundu dezakeela hau guztia aurrera eramaten.\nP: Dudarik gabe. Irakasle berriei harrera egiten diegunean zer eskubide eta zer betebehar dituen azaldu behar izaten diegu. Badira lan batzuk egin behar direnak eta soldatan ere sartuko zaizkionak, nahiz eta horrela idatzita ez egon. Korrika baldin badator lan egin beharko da, gogotik gainera. AEKra soilik eskolak ematera datorrena oker dabil.\nZer da AEKk eman dizuen onena?\nP: Gustuko zerbaitetan lan egin nezakeela ikusteko aukera eman zidan. Euskal Herri mailako proiektu batean parte hartzeko, emakume bezala ahalduntzeko, genero artean berdintasunean lan egiteko aukera ere eman dit.\nL: Beste lan egiteko modu bat ezagutu dut AEKn. Eroso nabil lanean eta betidanik maite izan dudan zerbaitetatik, hizkuntzatik, zerbait atera eta beste batzuei ematea ikaragarria iruditzen zait.


Martxoak 3: Lys Assia | eleizaldemusika\nMartxoak 3: Lys Assia\nEgilea: Ariane Elorza\nRosa Mina Schärer, Lys Assia izenarekin ezagutua, 1926ko martxoaren 3an jaio zan Lenzburg, Cantón de Argovia, Suitzan. Abeslari suitzar hau Eurobisioko lehen izabazlea izan zan.\nEurobisio 1956ko maiatzaren 24 eanospatu zan Lugano, Suitzan lehen aldiz. Urte horretan 7 herrialdek parte hartu eben, bakoitzak bi abesti aurkeztuz. Lysek abesti honeek aurkeztu ebazan, “Refrain” eta “Das alte Karussel”. Biak suitzarrak ziren, eta lehenengoari esker lortu eban lehiaketa hori irabaztea. Garaipena lortu ondoren hurrengo bi urteetan ere ordezkatu eban bere herrialdea, 1957an azkenaurreko postua lorturik “L’enfant que j’étais” abestiarekin, eta 1958an bigarrena eskuratuz “Giorgio” abestiari esker.\nEurobisiora joan aurretik Alemanian eta Suitzan oso ezaguna zan.\nBere estiloa 50 eta 60. hamarkadako amodiozko kantetan dago oinarrituta. Lys Assiak leku oso garratzitsuetan abestu dau: París, Madril, New York, Buenos Aires, batik bat. Abeslari honek Isabel II-aren aurrean abesteko aukera izan dau.\n1995ean bere senarra Oskar Petersonekin trafikoko istripu bat euki eban, eta Oskar hil egin zan.\n1996an infartu bat sufritu eban, baiana hau ere gainditu eban eta pertsona onagoa bihurtu zala esan dau.\nBere azken agerraldia “Show congratulations” -an izan zan, eurobisioko 50 urteak bergogoratuz.\n2011 ean 85 urterekin “C’était ma vie” abestiarekin laugarren biderrez eurobisiora joateko aurkeztu zan Suitzan, baina bigarren gelditu zan, Sinplus taldeak irabaziz.\nPosted by biotzf on 2012/03/03 in Efemeride musikalak, SARRERAK.


JAIZKIBEL BIZIRIK » Blog Archive » Jaizkibel Bizirik egunean parte hartzeko deia egin dute mendi taldeek\nJaizkibel Bizirik egunean parte hartzeko deia egin dute mendi taldeek\nUrdaburu (Errenteria), Erlaitz (Irun), Jaizkibel (Pasai Antxo), Allerru (Lezo), Itsas Mendi (Donibane), Girizia (Oiartzun) eta Club Vasco de Camping (Donostia) mendi taldeak Jaizkibel Bizirik plataformak antolatutako ekimen honekin bat egiten dute, eta herritar guztiak ospakizun honetan parte hartzeko gonbidatzen dute.\nUztailaren 4a, larunbata goizean, Lezotik hasita, Jaizkibel mendian zehar martxa bat izango da, eta kanpo kaiaren egitasmoak mehatxatzen duten mendi honen eta bere itsasertzaren babesaren alde egin nahi duten pertsona guztiak gonbidatuak daude.\nMendi martxa goizeko 8:30etan aterako da Lezoko plazatik, Jaizkibelen\nmagaletik igo eta lehenengo dorrera iritsi arte, handik gure eskualdeko\npaisaia miresteko aukera izango dugularik. Errepidea gurutzatu ondoren,\neta kantinatik gertu igarota, Londres eta Bonazaitza baserri zaharren\ningurura iritsiko gara. Han talde argazki bat egingo dugu, atzealdean\nitsaslabarrak eta itsasoa dugularik. Jaisteko itsaslabarren ertzetik\ndoan bidea hartuko dugu, non Jaizkibelen bereizgarri diren are-harrizko\negituren forma eta kolore bitxiak miretsi ditzakegun. Itsas gaineko\nbista eta itsaslabar ikusgarriak, orain hain mehatxatua dagoen paisaiaz\nEguraldi txarra izanez gero, eta trebetasun gutxiagoa dutenentzako, pistatik jaisteko aukera egongo da. Alabortzara iristean portuaren ahoa eta egiturak ikusiko ditugu. Donibaneko plazara 12ak aldera iristea espero da. Hemen eta egun guztian zehar, Jaizkibel Bizirik Egunaren baitan antolatutako beste ekitaldiak izango dira, taberna eta bazkari herrikoia barne. Bazkarirako txartelak Makutso (Oiartzun), Tiñelu (Lezo), Arkaitza (Orereta), Antxeta (San Pedro), Remos eta Ixiar\n(Pasai-Donibane) tabernetan salgai daude 10 eurotan.\nIbilbidea edozein pertsonak egiteko pentsatua dago eta oinetako egokiak eraman behar dira. Bonazaitza baserriaren inguruan egingo den taldeko argazkian soilik parte hartu nahi dutenentzat, goizeko 10ak aldera izango dela kalkulatzen da.\nJaizkibel mendia, itsasertzeko xendra bezalako ibilbide paregabeak dituen mendia, eskualde honen mendizaleek maiz bisitatzen duten eremua da. Gertu dagoen mendia izanik, paisai eta balio natural garrantzitsuak ditu, zeinek Europar Natura 2000 Sarearen parte izateko aukera eman dioten.\nFauna eta flora espezie bereziak izateaz gain, gure lurraldearen\npaisaia berezi eta ikusgarrienetarikoa da, 15 kilometro baino gehiagoko\nkostalde birjina duelarik. Itsaslabar itzelak, senai ezkutuak eta\nare-harrizko egitura apetatsuak, mundu mailan oso bakanak diren\nUrdaburu Mendizale Elkartea, Erlaitz Mendi Elkartea, Jaizkibel Mendizale Taldea, Allerru Mendi Taldea, Itsas Mendi Elkartea, Girizia Mendi Taldea, Club Vasco de Camping\n2009ko ekainak 26\nGaiak: Jaizkibel Bizirik Eguna


The Day After - Espainia kolonialaren irudia eta oroimena - | Tabakalera - Donostia / San Sebastián\nHasiera Kultur proiektua The Day After Espainia kolonialaren irudia eta oroimena\nInes Plasenciaren proposamen bat\nIrudiaren kreditua: Patrimonio Nacional\n«Artxibo koloniala» esan zaionaren zenbait alderdik osatzen dute jarduera sorta honen hari gidaria,batez ere ikusizko materialari dagokionez, dela zinema, dela argazkigintza. Honako hauek dira alderdi horiek: oroimen koloniala eta artxibo materiala; materialaren kudeaketa eta narrazioa artxibo digitaletan; eta artxibomaterialaren «bizitza soziala» eta etorkizuna.\nMaiatzak 5, osteguna, 10:00-14:00, Lantegia\nArtxiboko indarkeriak. Lantegia argazki kolonialen artxibo digitalen inguruan. Inés Plasenciak eskainia.\nLantegi honen helburua, argazkigintzaren historian, historia kolonialean eta kultura bisualean interesa daukan orok eztabaidatzeko leku bat izatea da.\nPlasencia Inés ikerlaria da. Bere praktika argazkigintzan eta Ekuatore Gineako artxibo digitalean zentratuta dago, The Day After erakusketan aztertuta dagoen kasuaren herrialdean, hain zuzen.\nPlasenciaren arabera, “XIX. Mendean jaio zen argazkigintza eta berehala, besteak beste, asmo artistikoak soilik ez dituen tresna bat bihurtzen da. Erregistro moduan, oso erabilera garrantzitsua dauka administrazio kolonialak, ospitaleak nahiz kartzelak bezalako kontrol-erakundeetan eta baita zientziarentzat (hau orokorrean hartuta) ere. Kontrol-erakunde hauek mendeko subjektuen eraikuntza kulturalak sortzen zituzten eta sortzen dituzte, hau da, beltzenak, gaizkileenak, emakumeenak, eroenak. Besteenak”.\nInés Plasenciak artxibo fotografikoarekiko duen ikuspegiaren informazio gehiago nahi izanez gero, elkarrizketa hau irakurtzea gomendatzen dizugu.\nLantegi honetarako aurretik izena eman behar da: Formulariora joan.\nMaiatzak 6, ostirala, 17:00-20:00, Z aretoa\nEspainia koloniala. Manuel Hernandez Sanjuanek Ginea espainiarraz egindako dokumentalak. Proiekzioak eta mahai ingurua\nHermic Films film laburren sorta baten proiekzioa eta mahai ingurua Francesca Bayre (antropologoa), Suset Sanchez (kritikaria eta erakusketa komisarioa) eta Carlos Ndungmandum (argazkilaria) partehartzaile direla, Ines Plasenciak moderatua. Sarrera librea lekuak bete arte.\nEskertza: Pere Ortíni pelikulak utzi izanagatik\nOsteguna, 2016ko maiatzak 5 > Ostirala, 2016ko maiatzak 6 - 00:00\nEspainia kolonialaren irudia eta oroimena (2016-05-05)\nEspainia kolonialaren irudia eta oroimena (2016-05-06)\nInés Plasenciari elkarrizketa


BALIABIDEEN GIDA by Maitane Lasarte - issuu\nEGILEA: Maitane Lasarte Heziketa Berezia espezialitatea 2011/2012 ikasturtea\nIRAKASLEENTZAKO WEB ORRIAK: – http://www.hikhasi.com/ Hik Hasi aldizkaria oso interesgarria da. Bertan hainbat artikulu, material, topaketa eta jardunaldiei buruzko informazio eta abar aurkitu genezake. – http://www.aulapt.org/ AULA PT orrialdean, Heziketa Berezian, Haur Hezkuntzan, Lehen Hezkuntzan, eta Derrigorrezko Bigarren Hezkuntzan jarduera desberdinak lantzeko baliabideak agertzen dira. Irakasleentzako oso baliagarria den orrialdea dugu honako hau. – http://www.escolar.com/ Ikasgai ugariko materiala dugu orrialde honetan. Apunte batzuk ere badira. Hauetatik aparte, beste hainbat gauza daude: poesiak, hiztegia, mapak, kalkulagailua, marrazkiak, jolasak... orrialde aberatsa eta ugaria da material arloan. – http://orientacionandujar.wordpress.com/ Grafomotrizitatea, irakurketa ,idazketa … lantzeko ariketak eta jarduerak aurkitu genezake orrialde hontan. Klasean erabiltzeko jarduera oso interesgarriak daude bertan. – http://aprendiendomatematicas.com/ Matematika irakatsi eta ikasteko errekurtsoak eskaintzen digu web honek. – http://www.sematos.eu/lse.html Honako orrialde honetan, zeinu hizkuntzan hitz bakoitza nola esan den azaltzen dute. Interesgarria da batez ere heziketa bereziko irakasleentzat. IKASLEENTZAKO\n– http://www.hiztegia.net/ Orrialde hau hiztegi informatikoa dugu. Bertan ezagutzen ez duten hitzak, sinonimoak, antonimoak... aurki ditzakete ikasleak. – http://www.primeraescuela.com/ Haur txikitxoekin egiteko hainbat jarduera eta material ditugu honakoan. – http://www.cuentosinteractivos.org/ Ipuin ugari daude orrialde honetan. Ikasleek irakurketa landu dezaten, eta irakurketarekin disfrutatu eta beste mundu desberdin batzuetan murgildu daitezen. – http://www.wikipedia.org/ Guztietako informazioa aurkitzeko balio duen linka dugu honakoa. – http://childtopia.com/ Jolasak, puzleak, matematikako bideoak, ipuin klasikoak, marrazten ikasteko ariketak, marrazki bizidunak, zenbakiak ikasteko jarduerak... modu dibertigarrian ikasteko ariketak eskaintzen dizkigu web honek.\n– http://www.etxegiroan.com/ Literaturaz goxatzeko modu aparta. Ipuin desberdinak entzuteko balio digu honako web-ak. – http://www.supersaber.com/ Jolasean ikasiz! Hainbat jolas daude honako orrialdean. – http://www.educalandia.net/ Haur txikitxoak jolastuz ikas dezaten, hainbat jolas desberdin daude.


Egunkaria, amets baten egia\nEgunkaria auziari buruzko beste liburu bat argitara eman berri dute asteon. Egunkaria, amets baten egia du izenburu argitalpenak, eta atzo aurkeztu zuten jendaurrean. Unibertsitateko irakasleak dira liburuaren egileak, Txema Ramirez de la Piscina, Ramón Zallo, Teresa Agirreazaldegi eta Pedro Ibarra, eta Joan Mari Torrealdairekin batera egin zuten lanaren aurkezpen gisako agerraldia. Lorea Agirre kazetariak idatzitako Gezurra ari du liburuaren atzetik, Egunkaria auziari buruz argitaratzen den bigarren liburua da honokoa, eta "amesgaiztoa hasi aurreko egiak" jasotzeko borondatearekin jaio da, hots, paraleloki eta hainbat gezur medio epaitua izan den proiektuaren hastapenari buruzko informazio osoa helarazteko asmoarekin.\nEhunka euskaltzalek hartu zuten parte EHEk Egunkaria auziaren harira deituriko Mobilizazio Egunean\nEuskal Herrian Euskaraz, herri mugimenduko eragile euskaltzaleak Mobilizazio Eguna deitu zuen atzo, hilaren 26an, “Euskarari erasorik ez! Euskaraz bizitzeko Egunkaria libre!” lelopean. Hainbat eta hainbat izan ziren beste herrietatik Iruñea eta Gasteizko Gobernu delegaritzen aurrean egin ziren elkarretaratzeei oihartzuna eman zieten ekimenak, eta ehunka euskaltzalek hartu zuten parte euskararen aurkako erasoari erantzuteko mobilizazioetan.\nEgunkariaren kontrako erasoaren erantzuleak salatzeko Mobilizazio Eguna deitu du EHEk\nEHEk Mobilizazio Eguna deitu du hilaren 26rako, martitzena, “Euskarari erasorik ez! Euskaraz bizitzeko Egunkaria libre!” lelopean. Mobilizazio Egunean zehar, Euskal Herriko hainbat herri eta auzotan izango dira leloak jasotzen duen aldarrikapenari hauspoa eta oihartzuna emango dioten ekimenak, Gasteizko eta Iruñeko Gobernu delegaritzen aurrean egingo diren mobilizazio nagusiekin batera\nKontseiluko zuzendaritzak Egunkariaren aldeko manifestazioan parte hartzeko deialdia egin du\nKontseiluko zuzendaritzak Egunkariaren alde egingo den manifestaziora joateko deialdia egin du. Donostian egindako agerraldian, Kontseiluko idazkari nagusi Xabier Mendigurenekin batera, Koldo Tellitu (Euskal Herriko Ikastolak), Joanmari Larrarte (EKT), Mikel Arrizabalaga (Elkar), Unai Larreategi (EHE), Sébastien Castet (Euskal Konfederazioa), Leire Muxika (Emun) Aritz Zerain (Bertsozale Elkartea) eta Aurkene Urrusolo egon dira\nEuskarazko komunikabideen kontrako beste eraso bat abiatu du Nafarroako Gobernuak\nAurreko aldian krisi ekonomikoa izan zen Bortzirietako Tipi-Tapa telebistaren kontra egiteko aitzakia, eta oraingoan Noaingo aireportuaren segurtasuna da Euskalerria Irratia eta Euskadi Irratiaren kontra egiteko erabilitakoa. Nafarroako Gobernuak. AENAk bideratutako azterketek Noaingo aireportuko interferentziak aipatu hedabideen antenetatik ez datozela ziurtatu arren, Nafarroako Gobernuak entzungorrarena egin du eta hile bukaerarako antena horietatik ez emititzeko agindua eman die aipatu hedabideei, erabakia beren eskumenetatik kanpo egon arren\nHamaika telebista, zabalduz doan euskarazko telebista\nGaurtik aurrera, Bizkaia, Gipuzkoa eta Araba osoan ikuz liteke Hamaika telebista, Euskaltelen bidez. Otsailean Basauri, Bilbo, Arrigorriaga, Etxebarri eta Galdakaora zabaldu zuten emisioa eta dagoeneko Euskal Herriko lurralde zati handi baten emititzera pasa dira. Apurka apurka, zabalduz doan euskarazko telebista dugu Hamaikarena.\nTtipi Ttapa telebista ixilarazi du nafar Gobernuak\nNafar Gobernuak euskaraz emititzen duten hedabideen aurkako gerran da; horren adierazgarri da %96an murriztu duela azken ikasturteetan euskarazko hedabideentzat zuzendua zegoen diru-laguntza. Euskaraz emititzen duten hedabideak entzun ahal izan ditugu azken hilabeteetan neurri horien aurka kexu eta salaketa eginaz. Alferrikakoa izan ez bada ere, murrizketa horiek lehen biktima ekarri dute: Baztan-Bidasoa bailaran emititzen duen Ttipi Ttapa telebista.


Txiki txoko haur eskolan zabalik dago 2019-2020 ikasturterako matrikula epea — Oñatiko udala\nTxiki txoko haur eskolan zabalik dago 2019-2020 ikasturterako matrikula epea\nBatxilergo mailan ere gaur ireki da aurre-matrikula epea\nOlakuako haur eskolan, Partzuergoko gainerako zentroetan bezala, gaur hasi eta hilaren 10era arte izango da irailean, urrian edo azaroan hasiko diren ikasle berriak matrikulatzeko aukera. Hori ofizialki. Gogoratu, Oñatiko Txiki Txoko haur eskolan matrikula etengabe zabalik dagoela plazak bete bitartean. Oñatiko haur eskolan 0 eta 2 urte arteko haurrak hartzen dira. Gurasoek egun erdi edo egun osoko egonaldia aukeratu dezakete. Ordaindu beharreko kuota aukeratutako ordu kopuruaren araberakoa da eta baita gurasoen diru sarreren araberakoa. Izan ere, urtarrilaz geroztik, Partzuergoko haurreskoletako matrikula doan baita 18.000 eurora arteko errenta duten familientzat eta seme-alaba bat baino gehiago dutenen kasuan, bigarrena eta hurrengoak matrikulatzerakoan.\nOrain bost urte egin ziren handitze lanen ondotik Txiki Txokok lau gela ditu eta 42 plaza guztira, 8na, 0-1 urte arteko geletan eta 13na, 1-2 urte artekoen geletan. Instalazioak ikusi eta hezitzaileekin zabaltzak argitzeko ATE IREKI jarduna egingo da gaur arratsaldean Txiki Txokon, 18:00tatik 20:00tara. Bestela ere, hilaren 10a arte izango da matrikulazio orriak jaso eta hezitzaileekin egoteko aukerarik haur eskolara joanda. Zentroa, 7:30tatik aurrera zabaltzen da astelehenetik ostiralera. Baina gurasoen galderak eta informazio beharra hobeto asetzeko, telefonoz deituta, hitzordua aurrez adostea gomendatzen da. Telefono zenbakia, 943.716405 da.\nBatxilergo mailan ere, gaur ireki da aurre matrikula epea; gaurtik, maiatzaren 12 edo 13ra arte, aurre inskripzioa aurrez aurre edo on-line egitearen arabera. Kasu honetan ez da aldaketa handirik izaten eta normalean behintzat, batxilergoa egin nahi dutenek DBH ikasi duten zentro berean jarraitzen dute baina aurre matrikula tramitea bete behar da.


gazte gaua | AMETX GAZTERIA\nCategory Archives: gazte gaua\nMaketa lehiaketa 2018. Finalisten kontzertua maiatzaren 11an\nPosted on 2018/04/18 by gazteinfo\nMaiatzaren 11an Amorebieta-Etxanoko Maketa lehiaketako hiru talde finalistak 20 minutuko kontzertua eskainiko dute 23:00etatik aurrera Zelaietako Kontzertu Gelan. Ondoren, sari banaketa izango da.\nLortu ahal dituzten sariak hurrengoak dira:\n-TALDERIK ONENA: 1500€\n-EUSKARAZKO ABESTIRIK ONENA: 500€\n-AMOREBIETA-ETXANOKO JAIETAN KONTZERTUA ESKAINTZEA\nHonek dira, kontzertua eskainiko duten, talde finalistak:\nPosted in ametx, gauero, gazte, gazte gaua, lehiaketak, Música\t| Leave a reply\nApirilaren 13an Maketa lehiaketan Debajo del Paraguas, Eztandap eta Wicked Wizzard\nPosted on 2018/03/03 by gazteinfo\nApirilaren 13an Maketa lehiaketako lehenengo kontzertuak izango dira Zelaieta zentroko kontzertu gelan. Hiru talde kontzertua eskainiko dute 23:00etatik aurrera Wicked Wizzard, Bizkaiko hainbat herrietatik etorrita, Debajo del Paraguas Mungiako taldea eta Eztandap talde zornotzarra. Sarrera doan izango da.\nMaketa lehiaketa 2018 talde aukeratuak\nPosted on 2018/02/28 by gazteinfo\nGuztira 22 taldek eman dute izena. Hemen daude talde aukeratuak eta egutegia, kontzertuak Zelaieta zentroan izango dira:\nWicked Wizzard (Mungia)\nDebajo del Paraguas (Bilbo, Barakaldo, Santurtzi, Getxo)\nLicenciado Vidriera (Durango)\nMaketen Lehiaketa musika talde guztiei zuzenduta dago, edozein musika estilokoei, beti ere, diskorik argitaratuta edo kontratu diskografikorik ez badute.\nLehentasun moduen, taldekideen erdiak hurrengo baldintzak bete beharko ditu:\n• 16 eta 35 urte bitartean izatea.\n• Taldekideetako inork ezin izango du bi talde parte hartzaile baino gehiagotan egon.\nSARIAK: Sariak era honetan banatuko dira:\n• Talderik onena: 1500€ (garbi).\n• Kanturik onena euskaraz 500€ (garbi).\n• Amorebieta-Etxanoko jaietan kontzertua.\nLehiaketaren oinarriak hemen kontsultatu.\nIzena emateko orria hemen deskargatu.\nGuraso edo tutoreen baimena hemen deskargatu\nDientes de Luna eta Blanco y en Botella Kontzertuan\nPosted on 2018/01/30 by gazteinfo\nMartxoaren 2an Zelaietako kontzertu gelan Dientes de Luna eta Blanco y en Botella taldeak izango dira kontzertua eskaintzen. 23:00etan hasiko da kontzertua eta sarrera doakoa da.\nPosted in ametx, gauero, gazte, gazte gaua, Música\t| Leave a reply\nMaketa lehiaketa finala otsailaren 10ean\nPosted on 2017/02/01 by gazteinfo\nOtsailaren 10ean ospatuko da maketa lehiaketaren finala Zelaieta zentroko kontzertu gelan 23:00etan hasita. Parte hartuko duten taldeak, The Van, Incursed eta Setenta y uno izango dira. Irabazleak 1500€ eramango ditu, euskarazko abestirik onenaren irabazleak 500€ eta beste sari bat egongo da Amorebieta-Etxanoko jaietan kontzertua eskaintzeko. Sarrera doan.\nMaketa lehiaketa 2016. Talde aukeratuak.\nPosted on 2016/10/04 by gazteinfo\nHonek izan dira kontzertua emateko epaimahaiak aukeratutako taldeak eta behin-behineko datak:\nAZAROAK 25 23:00\nABENDUAK 2 23:00\nURTARRILAK 13 23:00\nFINALA: OTSAILAK 10\nTaldeen ordena kontzertuaren egunean bertan zozketatuko da arratsaldeko 19:30etan taldeen aurrean.\nMaketa lehiaketako finalisten kontzertua urtarrilaren 15ean\nPosted on 2016/01/10 by gazteinfo\nEpaimahaiak bere erabakia publikoa egin du eta honek izango dira urtarrilaren 15ean saria irabazteko aukera izango duten hiru taldeak: Yellow marsupials, Desore eta Hamaika ikusteko jaioak. Kontzertua eskainiko dute egun horretan 23:00etan eta ondoren sari banaketa egingo da. Irabazleak 1500€ko saria eramango du etxera. Beste talde batek 500€ko saria euskarazko abestirik onenarako eramango du. Eta hirugarrenak Amorebieta-Etxanoko jaietan kontzertua emateko aukera izango du.\nDesore 2015eko udaberrian sortutako rock talde bizkaitarra da. Lau kidez osatuta dago, euren musika estiloa nahiko ugaria delarik: rock alternatiboa, hard rock eta rock ‘n’ roll , besteak beste.\nLaburbilduz, barruko indarrez eta freskotasunez beteriko melodia eta doinuak dira abestien oinarria. Giro ona nabarmena da taldean eta hori transmititzeko prest datoz!\nHamaika ikusteko jaioak Durango-Matienako pop-rock taldea 2012an sortua da. Hainbat kontzertu 2013-2014ean zehar Euskal Herri osoan zehar. 2014ean autoproduzitutako 11 abestiko CD bat atera zuten. Gaur egun abesti gehiago prestatzen ari dira.\nYellow Marsupials 2015eko hasieran sortutako talde bat da,istoria laburreko taldea izanik hau da euren lehenetariko lehiaketa. Aurretik talde honetako kideak gustuko duten taldeen bertsioak egiten ibili ziren. Urte batzuk bertsioak egiten igaro ondoren euren abestiak egiten hasi zireneta horretarako kide berri bat sartu zuten taldean, euren abeslaria.\nPosted in ametx, gauero, gazte, gazte gaua, jaiak, Música\t| Leave a reply\nDesore, Hamaika ikusteko jaioak eta Yellow marsupials abenduaren 11an Durangaldeko maketa lehiaketan\nPosted on 2015/12/09 by gazteinfo\nAbenduaren 11an Durangaldeko maketa lehiaketaren hirugarren eguna da. Gau horretarako aukeratutako hiru taldeak 23:00etatik aurrera Zelaieta zentroan eskainiko dute kontzertua. Sarrera doan da. Aste honetako taldeak Desore, Hamaika ikusteko jaioak eta Yellow Marsupials dira.\nAlter Ego, Primeros Auxilioss eta Atzekabe azaroaren 27an Durangaldeko maketa lehiaketan\nPosted on 2015/11/25 by gazteinfo\nAzaroaren 27an Durangaldeko maketa lehiaketaren bigarren eguna da. Gau horretarako aukeratutako hiru taldeak 23:00etatik aurrera Zelaieta zentroan eskainiko dute kontzertua. Sarrera doan da. Aste honetako taldeak Atzekabe, Primeros Auxilioss eta Alter Ego dira.\nAtzekabe musika taldea 2014ko udan sortu zen. Ezagunak ziren lagunak batu eta PopRock estiloa jarduteko nahiean taldea sortu zuten.\n2010.urtetik daramate punk-rock estiloa jorratzen Primeros Auxilioss taldekoak. Amorebieta-Etxanoko zelaieta zentroko lokaletan entsaiatzen dute. Estudioko bi disko eta bi maketa dituzte, dena eurek autogestionatua eta ekoiztua.\nAlter Ego Urretxu eta Zumarragako rock taldea dira, orain zenbait urte ezagutzen diren partaideez osatua eta Fito, La fuga, eta bestelako rock nazionaleko zenbait ereduetan oinarrritzen dena. Orain arteko lan propioetan gehienbat gazteleraz jardun badute ere, euskerazko zenbait lan ere badituzte. Zuzenekoetan energia eta gozamena dituzte beti helburu!\nNevadah, Eresi eta Brainfall azaroaren 20an Durangaldeko maketa lehiaketan\nPosted on 2015/11/18 by gazteinfo\nAzaroaren 20an Durangaldeko maketa lehiaketa hasten da. Aukeratutako lehenengo hiru taldeak 23:00etatik aurrera Zelaieta zentroan eskainiko dute kontzertua. Sarrera doan da. Aste honetako taldeak Brainfall, Nevadah eta Eresi dira.\nEresi Bilbo inguruko ska-rock talde bat da, 2013an sortua.\nFran (gitarra) eta Unai Z (baxua) Skaramuza izeneko talde batean jotzen zuten. Skaramuza 2013an desagertu ondoren, Unai Z-k, Ieltxu (bateria) ezagutu zuen Garilak 26-an jotzen zegoela eta elkarrekin beste proiektu bat sortzea erabaki zuten. Unai A (saxoa) izan zen hurrengo partaidea, eta hortik aurrera, beste taldekideak batu ziren bederatziko taldea osatu zen arte.\nHonela, Lander (teklatua), Haritz (gitarra), Beñat (saxo), Cris (tronboia) eta Natalia (tronpeta) dira gainontzeko musikariak, gogotsu Eresi taldean sartu direnak.\nAurten grabatu dute euren lehen maketa, gaztelaniaz eta euskaraz abestutako bost abesti dauzkana, hemen aurkezten dutena.\nNevadah taldekoak urtebete entseatzen egon ostean Durangoko Jaietan euren lehehengo kontzertua eskaini dute.\nDurango, Abadiño eta Mañariako 5 gazte dira, eta euren musika estiloa Rock-Garajea dela esan dezakegu; dena den ez dute euren burua etiketatzen. 2 kanta estudioan grabatu zituzten sare sozialetatik mugitzeko eta hauetariko baten bideoklipa ere grabatu zuten.\nBrainfall 2014ko urrian jaio zen soinu eta estilo desberdinekin esperimentatzeko ideiarekin. Pixkanaka pixkanaka taldekide gehiago gehitu dira proiektura gaur egungo taldea sortu arte. Bi ahots nagusi dituzte, bat neska eta bestea mutila, euren ezaugarri nagusia hori delarik.\nPosted in ametx, gauero, gazte, gazte gaua, Gazte-Txoko, lehiaketak, Música\t| Leave a reply\nWordpress erabilita eginda ametxgazteria 946300649/50 gazteinfo@ametx.eus


Bi aukera. Lasaitasun berdina.\nBaja kasuetan, 365 egunerainoko estaldura\nSURNEn urte asko daramatzagu gure bezeroen lasaitasunaren alde lan egiten.\nPUstekabe txarrik gabe bizitzeko, garrantzitsua da gure diru-sarreren mailari eustea. Laneko baja egoeran, diru-sarrerak ukituta gera daitezke, batez ere autonomoen kasuan; horregatik, komenigarria da prest egotea. SURNEk produktu bat diseinatu du, bi aukeren artean hautatzea ahalbidetzen dizuna, behar duzun babesa lortzeko: EGUNEKO BAJA BAREMOA eta PLUS BAREMOA.\nZer da Surne Eguneko Baja BAREMOA?\nSURNEren produktu berri hau Eguneko Baja aseguru bat da, gaixotasunagatik edo istripuagatik; bertan, aseguratuak duen abantaila da prestazioa bere bajaren hasieran kobratzen duela, amaieran kobratu beharrean, ezarritako Baremoaren* arabera. Baremo* horren arabera, patologia bakoitzak baja egun kopuru bat du aurretik asignatuta.\n*Baremoa: gaixotasun/istripu bakoitzari kalte-ordainak jasotzeko egun kopuru finko bat asignatzen dion zerrenda.\nGure EGUNEKO BAJA deritzan produktu klasikoak dituen berdinak dira. Aldatzen den gauza bakarra kalte-ordaina kalkulatzeko forma da; kasu honetan, patologia bakoitzeko ezarritako Baremo baten araberakoa da.\nBaina… gehiagorik nahi badut?\nEguneko Baja Plus Baremoa\nAseguru honen helburua da 90 egunetik gorako iraupena duten eta Eguneko Baja BAREMOAk babesten ez dituen egoerak babestea. Hala, prestazio gehigarria 365 egunera arte jasotzeko aukera zabaltzen da.\nGure Eguneko Baja Baremoaren aseguruaren prezioa ezagutu nahi baduzu, sartu gure tarifatzailera botoi honen bitartez.


Wikipedia:Bozketak/Euskal izen-abizenen idazkera - Wikipedia, entziklopedia askea.\nWikipedia:Bozketak/Euskal izen-abizenen idazkera\nBozketa honetan erabakitakoa baliogabetu du 2010eko beste bozketa batek.\nGaia: Euskal abizen edo euskal abizenatzat hartu daitezkeen abizenak eta erdarazko grafiaz idazten direnak (Elcano, Urchueguía, Etcheverria etab.) Wikipedian euskaraz idaztea (Elkano, Urtxuegia, Etxeberria). Ados euskaraz idaztearen aldeko botoa izango da eta Aurka, jatorrizko idazkeran idaztea.\nIraupena: Martxoaren 27tik apirilaren 3ra (7 egun).\n--josugoni (hemen idatzi) 15:40, 27 Martxoa 2006 (UTC) Euskal izen-abizenak "euskal" diren heinean euskal grafiaz idatzi behar dira. Adibide askotan euskal grafia oraindik finkatu gabe zegoen (ad: XVI. mendeko Elcano = Elkano) eta erdal (gaztelera eta frantses) grafia erabiltzen zuten (ad: Etchepare = Etxepare)\nziberpunk 16:06, 27 Martxoa 2006 (UTC) Jatorrizko izena mantendu beharko genuke beti (eta grafia ere). Etchepare-k Etchepare grafia hautatu bazuen zergatik alda beharko genuke guk? Etchepare Etxepare bezain euskalduna da. XVI. mendeko abizena zen, ez XXI. mendekoa.\nTXiKi 08:48, 28 Martxoa 2006 (UTC) Ni ere jatorrizko izen-abizenak mantentzearen aldekoa naiz. Honetaz gain, bozketa honek besteak beste enpresa eta futbol taldeen izenekin zerikusia ere baldin badauka, kasu hauetan ere jatorrizko izena mantentzearen aldekoa naiz.\nUnaiaia (¿iritzirik?) 14:00, 28 Martxoa 2006 (UTC) Izenak berezko grafiarekin idaztearen aldekoa naiz ni. Berdin enpresa eta taldeekin. Liburu filme eta dena delakoekin "politika" bat idazteko asmoa neukan eta gero hura bozkatzeko jartzea.\nOrriaren azken aldaketa: 13 maiatza 2019, 16:39.


Labe barruan egosteko prozesuan dauden proiektuak dastatzeko prest? Madeleine, Zain, Sonakay... ezagutu argia ikusiko duten kultur ekimen berriak! https://www.gaztezulo.eus/albisteak/labe-barruan-egosteko-prozesuan-dauden-proiektuak-dastatzeko-prest https://www.gaztezulo.eus/albisteak/labe-barruan-egosteko-prozesuan-dauden-proiektuak-dastatzeko-prest/@@download/image/Labean_karratua.jpg\nMadeleine, Zain, Sonakay... ezagutu argia ikusiko duten kultur ekimen berriak!\nSUKALDARIAK: Jagoba Salvador (baxua), Iñaki Benito (bateria jotzailea), eta Itzal Uranga eta Gartxot Unsain (gitarra eta ahotsak).\nEGOSTE DENBORA: Diskoa amaitzeko falta zaien zatia uztailean grabatuko dute Zestoako Gaztain estudioan Eñaut Gaztañagarekin batera. Lana iraila-urria inguruan kaleratuko dute.\nOSAGAIAK: Lau lagun eta sekulako ilusioa osagarriak irabiagailu batean sartuz gero, bertatik Madeleine irtengo litzateke. 2008an jaiotako talde honek, bidean kontzertu mordoa eta argiz eta kolorez beteriko bi lan paregabeen haziak utzi dituzte. Orain, ereitea tokatzen den honetan eta disko berriaren lehen kantuaren bideoklipa ikusi ostean –Inongo garen–, erraz konformatzen ez den talde horietako bat bilakatu dela ohartuko zara.\nERREZETA: Hamar urte beteko dituzte elkarrekin eta musikalki ere heldutasunera iritsi direla frogatu nahi dute. Bakoitzaren gustu musikal eklektikoak bateratu eta abesti biribilagoak eginez, lan mamitsuago bat osatzeko helburua dute. Urteurrena aprobetxatuz gainera, sorreratik itsatsia eraman duten post-rock generoaren etiketa horrekin ere apurtu nahi dute.\nSUKALDARIAK: Sukaldari nagusia Pello Gutiérrez dugu eta aktore lanetan, aldiz, Javier Barandiaran eta Ainhoa Alberdi dabiltza.\nEGOSTE DENBORA: Film labur honen errodajea 2017ko abenduan amaitu zuten eta kolorea eta soinuari azken ukituak ematen ari dira une honetan. Dena ondo bidean, urte amaieran izango da ikusgai.\nOSAGAIAK: 2015. urtean Pikadero filmaren lorratzari jarraituz, koloreak eta enkoadraketak interpretazio lehor eta soil batez lagunduak, zinema nordikoa eta Kaurismaki zuzendariaren munduan oinarritzea izan dute helburu. Europa iparraldeko hainbat zuzendarik hain berezkoa duten estilo propioaz baliatu dira lan honetan: pertsonaia bitxiak, irrealak diruditen kokalekuak eta plano estatikoak. Guztia umore hotza eta dramaren arteko marra ikusezin batez lotuta. Horrez gain, Dreyer edo Haneke zinegileak eta Adrian Tomine eta Andreas-en komikigileen estetika eta estiloaren zantzurik ere igarriko dituzu.\nERREZETA: Komedia musikal triste minimalista bezala definitu daiteke lan hau, nahiko narratiboa den arren, minimalismoaren leiho berriak ireki nahi izan dituelako batik bat. Musikaren arloa ere nabarmentzekoa da, Xabier Leteren Ni naiz kantua baitago filmaren oinarrian, Muskulo taldearen zuzeneko bertsioan. Izan ere, musika taldea filmaren protagonistak izango dira Javier Barandiaran eta Ainhoa Alberdi aktoreekin batera.\nSUKALDARIAK: Jonatan Camacho (ahotsa), David Escudero eta Ramón Vélez (gitarra jotzaileak), Jose Luis Jiménez (baxua) eta David Bernárdez (perkusioa).\nEGOSTE DENBORA: Sonakay Denontzat izeneko diskoa grabatzeko, joan den maiatzean Mutrikuko AME grabaketa estudioetan murgildu ziren zen eta urte amaieran aterako dute labetik.\nOSAGAIAK: Euskal abesti ezagunei flamenko ukitua txertatzea maniobra arriskutsua denik ez duzu ukatuko. Baina Sonakay taldekoek, hitzez-hitz ezagutzen ditugun melodia horiei ukitu fresko eta urratzaile batez bustitzea lortu dute inongo ezbairik gabe.\nERREZETA: Got Talent 2018 saio ezagunean, Mikel Laboaren Txoria txori kantaren bertsio flamenkoa abestu ostean, sekulako arrakasta lortu du taldeak. Abesti horren moldaketa disko berrian jasoko badute ere, ez da euskal musikaren erreferentzia bakarra izango, Benito Lertxundiren Loretxoa eta Urkoren Lehenengo ikasgaia abestiak ere bilduma horren osagarri bilakatuko baitira.


EUSKADI.-SPRI eta Saretek lantaldeek hitzaldi bat eskeiniko dute otsailak 22an I+G lanen emaitzak babesteko tresnen berri emateko\nEuskal Autonomia Erkidegoko IRC-k, SPRI eta Saretek lantaldeek, jardunaldi bat antolatu du datorren otsailak 22rako Bizkaiko Teknologi Elkartegiko Barco eraikinean, biek batera egindako I+G lanen emaitzak babesteko tresnak ezagutarazteko asmoarekin.\nAntolatzaileen arabera, SPRI-k eta Euskadiko Teknologia eta Berrikuntza Sareak (Saretek) Jabetza intelektualaren papera Lankidetza Zientifikoan eta Teknologia Industrialean izenburuko jardunaldia antolatu dute, batera egindako ikerketa edo garapen\nlanen emaitzak arautzeko eta babesteko dauden tresnak ezagutarazteko eta haien erabilera bultzatzeko, diote komunikatu batean.\nHitzaldia enpresa industrialentzat, industriarekin lotutako zerbitzuen enpresentzat eta Saretek-eko eragileentzat izango da. Enpresen egungo testuinguru ekonomikoa dela eta, enpresa asko beren\nahalmenak eta gaitasunak handitzearen aldeko apustua egiten hasi dira, eta garapen zientifiko eta teknologikoko proiektuetan parte hartzeari ekin diote, gaitasun osagarriak dituzten hirugarren entitate batzuk lankide dituztela, diote SPRI-tik.\nBaina enpresa txiki eta ertain hauetako askok ez dakite nolako\nbabesa jaso dezaketen akordio egoki bat erdietsiz gero, kontratuzko arautze desegoki batetik sor daitezkeen arazoen aurrean, ezta zeintzuk izan daitezkeen kontratuak ez betetzearen ondorioak ere.\nJardunaldi hau doakoa izango da eta Zamudion burutuko da, IRC-ko (Euskal Autonomia Erkidegoko Berrikuntzarako Lotura Zentroa) kideek jarduera teknologikoa bultzatzeko antolatzen dituzten ekintzen barnean, euskal entitateek jakin dezaten zein paper garrantzitsu duen jabetza intelektualak batera egindako ikerketen eta garapenen emaitzak arautzeko -patenteak, softwarea zein copyrighta gordetzea-.\nSaioan gai honen inguruan ospe handia duten entitateek jardungo dute, eta bertan bildutakoei azalduko diete noiz behar diren tresna hauek, nola erabili behar diren eta bai kasu zehatz batzuk ere eremu honetako gatazkak ebazteko.\nTarteko izango dira, besteak beste, honako enpresa hauek: Herrero & Asociados, Dynakin, Clarke-Modet & Co; eta honako erakunde hauek: EHU, CSIC-eko Teknologiaren Transferentziako Bulegoa eta Munduko Jabetza Intelektualaren Erakundea (MJIE / WIPO); eta ondorengo hauek izango dituzte mintzagai: Teknologiaren transferentzia egituratzeko metodoak, Jabetza intelektuala eta industriala kudeatzea, Tirabirak sor litezkeen eremuak Nazioarteko lankidetzan eta Gatazkak kudeatzea eta konpontzea nazioarteko lankidetzan.\n300 aldiz ikusita


Home Albisteak Page 2\nUrr022018 Sailkatu gabeaDonostia Pilotaren Hiriburua\nNahiz eta Donostia ez den sekula ezaguna izan pilotan goi mailan egoteagatik, gaur egungo egoera aztertuta pilota oso osasuntsu dagoela ikus daiteke hirian. Pilota elkarteek lan aparta egiten dute egunez…\nDonostiarrek finalerdia jokatuko dute Euskal Herriko Bote Luzea txapelketan\nIra272018 Sailkatu gabeaDonostia Pilotaren Hiriburua\nAurten ere, 2018-2019 denboraldia hastearekin batera, Euskal Herriko Bote Luzea txapelketa abiatu zen. Irailaren 9ko asteburuan ekin zioten lehiari hain zuzen eta Gipuzkoak bi talde izan ditu ordezkari aurreko edizioetan…\nZubieta finalerako sailkatu da erreboteko Enrique Abril txapelketan\nIra252018 Sailkatu gabeaDonostia Pilotaren Hiriburua\nIrailaren 9an ekin zioten aurtengo Enrique Abril txapelketako edizioari, iaz bezala 4 elkarte berak parte hartu dute erreboteko txapelketa Eder honetan, honako hauek hain zuzen: Zubieta, Behar Zana (Villabona), Txost…\nEmakumeen paleta ikastarorako izen-ematea zabalik dago irailaren 25a arte\nIra192018 Sailkatu gabeaDonostia Pilotaren Hiriburua\nUrteroko legez Emakumea Pilotari proiektuaren barruan, aurten ere emakumeentzako aisialdiko paleta ikastaroa antolatu du Gipuzkoako Euskal Pilota Federazioak. Paletan jolasten ikasteko eta trebatzeko saioak izango dira eta 18 urtetik gora…\nIra182018 Sailkatu gabeaDonostia Pilotaren Hiriburua\nAzken bolada luzean pilotazaleen ahotan dabil bolo-bolo Iñigo Bikuña atzelari donostiarraren izena, txapelketa guztietan goi mailan dabil eta azken bi urteetan bere mailak eman duen jauzia ikaragarria izan da. Hori…\nGaur arratsaldean jokatuko dira Patxi Montes memorialeko finalak Trinitate Plazan\nAbu302018 Sailkatu gabeaDonostia Pilotaren Hiriburua\nAzken bi asteetan aritu dira Donostiako alde zaharren dagoen Trinitate Plazako pilotalekuan jaialdiak ospatzen, eguraldiak lagundu duen guztietan behintzat. Kontrako kasuan, Loiolako pilotalekuan jokatzen dira partidak. Patxi Montes memoriala jokatzen…\nAlberro-Lopez eta Olha-Inza bikoteek jokatuko dute Donostiako finala xisteraz\nAbu292018 Sailkatu gabeaDonostia Pilotaren Hiriburua\nJai Alai World Tour zirkuituak martxa onean jarraitzen du azken uda guztietan bezala, herriz herri ari dira zabaltzen zesta punta. Hainbat jaialdi jokatzen dituzte Euskal Herri osoan zehar, zirkuitua osatzen…\nGaur hasiko da profesionalen Donostia Hiria torneoa Atano III.a pilotalekuan\nAbu282018 Sailkatu gabeaDonostia Pilotaren Hiriburua\nAurten ere iritsi da Donostia Hiria torneoa jokatzeko unea, urtero bezala abuztu bukaeran jokatuko da. Gaur gauean hasi eta irailak 1 arte arituko dira pilotariak lehian. Lau jaialdiz osaturiko torneoa…\nBihar jokatuko dira Antiguako eskuz binakako txapelketako finalak\nAbu252018 Sailkatu gabeaDonostia Pilotaren Hiriburua\nUda osoan zehar aritu dira Antiguako frontoi laburrean pilota jaialdiak ospatzen. Lehendabizi taldekako ligaxka jokatu zuten eta azken asteetan finalerdietako ligaxkan murgildurik ibili dira pilotariak. Gauzak horrela, txapelketako bi bikote…\nTrinitate Plazako emakumeen paleta txapelketarako izen-ematea zabalik dago\nUzt232018 Sailkatu gabeaDonostia Pilotaren Hiriburua\nAlde Zaharra Kirol Elkarteak emakumeentzako paleta txapelketa antolatu du Donostiako alde zaharrean dagoen Trinitate Plazan. Pilotaleku berezia bezain xarmanta da, eskuz zein palaz jokatzen dira partidak urtean zehar, alde txar…\nLarratxoko udal pilotalekua


"Ezin daiteke aukera askeez hitz egin botere testuinguru horretan"\nARTEKA HILABETEKARIA | Ez da inoiz erraza errealitate gordin, epaitu eta desiragaitz baten aurpegi izatea. Elkarrizketa honek prostituta batek bizi duen errealitate gogor, kondenatu eta ezkutuaren ahotsa izan nahi du. Eta anonimotasunetik egiten du. Hori, erabaki huts bat izatetik urrun, prostitutek bizi duten ikusgarritasun ezaren ondorio da. "Gerrako izenarekin" aurkezten dizuegu elkarrizketatua, Moana War, ezkutatuak diren milaka bizitzen ahotsa izateko, eta inoiz auzi partikularra izan ez den errealitateari izena emateko.\n2020ko apirilaren 22a\nPDF euskaraz - PDF en castellano\nEmakume bat prostituitzera eraman dezaketen arrazoiak eztabaidagai daude egun, erregulazionistak eta abolizionistak aurrez aurre jarri dituen auzi batean. Emakumearen sexualitatearen gaineko erabaki askea batetik, eta prostituzioan bizirauteko modu bakarra ikusten dutenen muturreko egoera bestetik, edota emakumeak zuzenean horretara behartzen dituen salerosketa edo hertsadura. Zein da zure esperientzia pertsonala?\nArrazoiak ez daude eztabaidagai, abolizionismoak arrazoi horiek errotik aztertzen ditu. Emakumearen sexualitateak ez du garrantzirik prostituzio-sistemarentzat, sistema horrek emakumearen desira eta sexualitatea baliogabetzen ditu eta, gainera, horretan oinarritzen da. Emakumeek desioa eta sexualitatea baliogabetuta ez badituzte, sistemak ezingo ditu erabili. Ni prostituzio-sistemara iritsi nintzen sexu-askatasunerako nire eskubidea ezagutu gabe. Eskubide horrek adostasuna eta elkarrekiko desioa dakartza berekin, eta zure askatasunak eta eskubideak zein diren ez badakizu, hark nahi bezala egiten zaitu sistemak.\nEmakumeak prostituziora iristeko funtsezko arrazoia da haiek prostituitzeko prest dauden gizonak daudela, emakumeak erosteko eta saltzeko prest dauden gizonak. Gero eta handiagoa da prostituzio eskaria eta erantzun egin behar zaio, eta eskaera hori, zaurgarritasun egoeran dauden emakumeekin baino ezin daiteke bete.\nGero eta gizon gehiago daude prest emakume baten baimena diruarekin erosteko, eta, beraz, baimen hori baliogabetuta dago; ezin daiteke aukera askeez hitz egin botere-testuinguru horretan. Gizon horiek gu erosteko eskubidean sinesten badute, nola nahi dugu gu, emakumeok, parekotzat ikustea? Merkantzia baino ez gara haientzat, erosi, erabili eta baztertu beharreko gorputzak.\n"Nola eraikitzen den prostituta bat" landu duzue zuen hitzaldietan. Beraz, eraikuntza sozial bati buruz hitz egin dezakegula ulertzen dugu; formazio sozial baten barruan, puzzle baten parte den pieza bati buruz. Zein da prostituta baten funtzioa? Nola eraikitzen da prostituta bat eta zertarako?\nProstituzioa bizi garen gizarte patriarkalaren baitan ematen den sexualitate-ereduaren ondorio bat da, beraz, guztiz matxista eta misoginoa da, eta emakumeon gorputzarekin nahi dutena egin dezaketela uste duten gizonen nahiak baino ez ditu kontuan hartzen. Prostituitutako emakumearen eginkizuna da gizonaren nahiak betetzea; gizontasunaren ideia eta ikuspegi horretatik ezartzen diren botere-harremanak indartzea; eta, ondorioz, patriarkatua sendotzea.\nEmakumeak puten eta santuen artean bereizten dituen banaketa historikoak funtzio soziala betetzen du patriarkatuaren barruan, gizonen nahietara azpiratzen baikaitu. Izan ere, gogorarazi nahi dut sexu-harremanak ez direla beharrizan bat, desio bat baizik; eta beraz, ez da emakumeok asebete behar dugun gizonezkoen eskubide bat.\nProstituzioa despenalizatzea eta lan harreman modura aitortzea politika eredugarritzat jotzen dute herrialde nordikoei begira daudenek. Haien burua ezkerrekotzat izendatzen duten sektoreetatik jaurtitzen den salbamendu-txalekoa da, zeintzuek prostitutek bizi duten lan egoera esklabista aitortu arren, gutxi sakontzen duten prostituzioaren legeztatzeak irekitzen duen eszenatokiaren auzian.\nSuedia izan zen lege abolizionista onartu zuen lehen herrialde nordikoa, 1999an. Ondoren, beste herrialde batzuek jarraitu zioten: Islandiak, Kanadak, Singapurrek, Hego Afrikak, Hego Koreak, Ipar Irlandak, Norvegiak eta Frantziak, hain zuzen. Gainera, Europako Parlamentuak 2014an eskatu zien estatu kideei antzeko arauak ezar zitzaten, eta gaur egun, abolizionismo berrian oinarritutako lege-proiektuen inguruan eztabaidatzen ari dira Irlanda eta Eskozia.\nMetafora erabilita eta nire esperientzia pertsonaletik, nire ustez, zulatutako salbamendu-txalekoa da. Ni B planean nago orain, etxeko langile modura egiten dut lan, eta bizi ditugun bidegabekerien artean, ez dugu langabeziarako eskubiderik. Nire ustez, emakumeen esplotazioa eta lan-prekarietatea hainbeste ardura bazaigu, emakume guztien lan aukerak berdinak izan daitezen hasi beharko genuke lan egiten, prostituzioa lan aukeratzat hartu ez dadin; izan ere, emakumeon aurkako indarkeria eta esplotazio modu bat da. Beraz, esaterako, etxeko langileen lan prekarietatea amaitu dadin borrokatzen ez bada, B plan hori behera erortzen da eta prostituziora itzuli beharrean aurkitzen gara berriro.\nOso garrantzitsua da azpimarratzea prostituzioa erregularizatu den herrialdeetan hazi egin dela negozioa, bai legezkoa baita legez kanpokoa ere. Eta, jakina, areagotu egin da emakumeen salerosketa. Hori da legeztatzeak uzten digun eszenatokia.\nDespertsonalizazioa, instrumentalizazioa, esplotazioa... Eragiten du prostituzioak emakume baten sexualitatean eta psikologia afektiboan? Aldatzen ditu?\nProstituzioak ez du nire sexualitatea aldatu, ez naiz sekula nire sexualitatearen jabe izan. Prostituzioak bai egin duena, baina, nire bizitza afektibo-sexualean trauma bat sortzea izan da. Ez ditut trauma horren dimentsioak guztiz ezagutzen, eta gaur egun, hilda nago zentzu horretan... Prostituzioak osasunean duen eraginaren inguruko hainbat azterketaren arabera, trauma psikologikoak sor ditzake, gerra bat bizi izan duten pertsonek jasaten duten trauma osteko estresaren antzekoak. Nik uste dut hori horrela dela, pertsonalki bizi izan dudalako.\nBaliteke despertsonalizazio horrek guztiak prostituzioan diharduten emakumeen artean eragina izatea, antolatzeko, enpatia izateko eta konfiantza izateko gaitasunean, edo baliteke errealitate bat izatea egoera horiek elkarrekin bizitzeak biziraupen-sororitate bati ematen diola bide, ezbeharren aurrean batzeko. Zer harreman garatu dituzue burdeletan kideekin?\nProstituzio etxe batean sortzen diren harremanak beste edozein espaziotan sor daitezkeenak bezalakoak dira: solidarioak, ez-solidarioak, eta abar. Ni beti saiatu naiz nire inguruko emakumeen zatirik politena bilatzen eta ateratzen, espazio horren tristura gorabehera, emakume asko ia egoera katatonikoan daudelako.\nDena den, prostituzio-esparrutik gure arteko lehia sustatzen da, ez baitzaie interesatzen gu elkar lotzea.\nErrealitate horren aurpegi gordinenetakoa da bortxaketa lan baldintza bihurtzea; bortxaketa egunerokotasunaren barruan. Horrek amatasunari eta familia bat izateko eskubideari buruz pentsatzera garamatza. Nola bizi duzue amatasunaren auzia?\nBortxaketa ez da lan baldintza bat: prostituzioa ordaindutako bortxaketak dira, eta ez da gauza bera. Lan baldintzei buruz ari bagara, ziurtzat jotzen dugu prostituzioa lan bat dela eta, beraz, laneko arriskuez hitz egin behar dela. Laneko arriskua dei diezaiogeku egin nahi ez dituzun praktika sexualak egitera behartzeari? Umiliatzeari? Objektu bat bezala tratatua izateari? Osasun fisikoan zein psikologikoan dituen ondorio izugarriei? Nire ustez, ez.\nAmatasunari dagokionez, ziurtatzen dizut egoera horretan egonda ezinezkoa dela familia bat sortzean pentsatzea.\nEuskal Herriko Mugimendu Abolizionista testuinguru konplexu batean sortu da mugimendu feministan, eta errezeloz begiratzen diote kolektiboari. Abolizioaren aldarriak ahots propioa du jada Euskal Herrian. Zer balorazio egiten duzu mugimendu abolizionistaz eta zein tresna eskaintzen dizue prostituzioa zuen haragitan jasan duzuen emakumeei?\nMugimendu abolizionista salbamendua izan da niretzat.\nAbolizionismoak aspalditik izan du ahots propioa Euskal Herriko feminismoaren barruan. Ahots horiek batzeko eta antolatzeko beharretik sortu da Euskal Herriko Mugimendu Abolizionista. Prostituzioak dakarren sexu-indarkeriaren aurka borrokatzeko denbora luzez espazio zehatz baten bila ari ginen emakumeok eta mugimendu feministako kolektiboek osatzen dute EHMA, baita gure gorputzak merkaturatzeko modu ororen aurka borrokatzeko espazio baten bila ari ginenok ere; hala nola, alokairu-sabelak eta pornografia.\nBiziraun dugunok, entzun gaitzaten eta babestuta sentitzeko espazio bat behar genuen, erakundeen utzikeriak eragindako eskubide urraketak aldarrikatzeko, eta elkarrekin, ukondoz ukondo, borrokatu ahal izateko. Ez dago mekanismo publikorik bizirik atera garenok ditugun premia zehatzei estaldura emango dienik; horregatik da hain zaila prostituzio-sistematik irtetea. Lanik gabe, laguntza-sarerik gabe, psikologikoki eta fisikoki suntsituta, eta herritar gisara ditugun eskubideak zein diren ere jakin gabe.\nAbolizionismoak horregatik guztiagatik borrokatzen du, emakumeen eskubideen alde, prostituzioan ari diren, prostituziotik irten diren eta prostituzioan erortzeko zorian dauden emakumeen eskubideen alde. Benetako lana izateko eskubidea, ikasteko aukerarik izan ez dutenen hezkuntzarako eskubidea, laguntza psikogikorako eskubidea, laguntza juridikorako eskubidea; finean, herritarren oinarrizko eskubideak.\nNeska bat bortxatu du mutil batek Donibane-Lohizunen\nIragan astelehenean izan zen erasoa Donibane-Lohizunen, eta egunean bertan pausatu zuen salaketa erasotuak.\nLepotik heldu eta lurrera bota ostean, ukituak egin zizkion gizonak. Zuhaitz baten kontra bultzatu zuen gero, eta aluan sartu zizkion hatzak.\n3 urteko alabari eta 9 urteko bizilagunari sexu-abusuak egin dizkie gizon batek Gipuzkoan\n9 urteko neska izan da gizonaren aurkako salaketa jarri duena; aske utzi dute gizona, urruntze-agindua ezarrita.


Gidor Bilbao: 'Berba asko hartu doguz latinetik, eta kulturea be bai' - bizkaie.biz\nDabi Piedra\t2020-09-07 07:58 Barriketan\nBatxilergoko eta unibersidadeko ikasleak gogoan, Oinarrizko Hiztegia. Latina-euskara argitaratu dau Gidor Bilbaok, EHUren eta Vox-Spes argitaletxearen eskutik. Erraz erabilteko hiztegia dan arren, horrek ez dau esan nahi maminik bako lana danik, izan be, 19.000 latinezko sarrera eta horreen euskerazko itzulpenaz gan, kultura klasikoa ulertzeko argibide batzuk eta gramatikea be badakarz.\nFilologia Klasikoan doktorea da Gidor Bilbao, eta gaur egun latina erakusten deutse EHUko filologietako eta Euskal Ikasketetako ikasleei. Euskaltzain urgazlea da. Oinarrizko Hiztegia. Latina-euskara barri hau ez da latinaren eta kultura klasikoaren inguruan plazaratu dauen lehenengo liburua (Latin-literaturako sarbidea be berea da, besteak beste).\n1.- Egon badagoz latinetik euskerarako hiztegi gehiago. Zer barritasun dakar orain plazaratu dozun honek?\nHau be, beste batzuen moduan, oinarrizko hiztegia da, ez da handi-handia. Baina bada orain artekoak baino pixka bat handiagoa, hau da, sarrera eta azpisarrera gehiago ditu, eta berba bakotxaren adiera bat baino gehiago be sartu doguz. Bestetik, adibide asko dakarz gureak, hori barritasuna da, ahalegin berezia egin dogu ohiko esaldiak be itzulita emoteko. Batez be, ikasle gazteek erabiliko dabela kontuan izanda, latinetik euskerara egin behar dituen itzulpenetarako ereduak emon doguz.\n2.- Zelan dago egituratuta hiztegia?\nOhiko egiturea emon deutsagu, kasu honetan latina-euskera baino ez dago, hau da, ez dauka euskera-latina atalik, normalean irakaskuntzan latinetik euskerara itzultzen dalako, ez alderantziz. Gehigarri bat be badauka, perfektu eta partizipio perfektuen zerrendeagaz. Horren ondoren, izen berezien zerrenda bat sartu dogu. Hor agiri dira mitologiako pertsonaiak, antxinako lekuak... Azkenik, gramatikatxu bat sortu dogu, hori ez da aparteko nobedadea, ze hiztegietan ohikoa da, baina latina-euskera hiztegi baten bai, uste dot hau dala lehenengoa gramatikearen gehigarria dakarrena. Euskolatinus hiztegiak aparte argitaratutako gehigarri bat dauka gramatikarako, baina hiztegian bertan hau da lehena, uste dot.\n3.- Hizkuntza kontuez harago, mitologiari, historiari eta antxinako bizimoduari eskainitako atal hori kultura klasikoa hobeto ezagutzeko aproposa izan leiteke.\nBai, ze izen berezien zerrenda horretako izenak modu entziklopedikoan azaltzen dira. Adibidez, Cacus begiratu ezkero, deklinazinoaren argibideak datoz lehenengo, eta euskeraz zelan esan: Kako. Baina gero sarrera entziklopedikoa dator, eta hor jakin geinke mitologiako lapur ospetsu bat izan zala Kako.\n4.- Ze iturri nagusi erabili dozuz hiztegi hau egiteko?\nEsan behar da hiztegi hau EHUren eta Vox-Spes argitaletxearen artean atera dogula. Hego Euskal Herrian aspalditik erabili izan da, eta oraindino be asko erabilten da, Voxek argitaratutako latina-gaztelania hiztegia. Hain zuzen be, guk orain atera doguna Vox-Spesen Diccionario Esencial izeneko beste baten egokitzapena da, eta hau, aldi berean, XX. mendearen hasieran nafar batek idatzitako Diccionario Manual Latino-Español hiztegiaren bersinoa da. Eustaquio Etxauri da hiztegi horren egile nafarra, guk dakigula ez eban ezer euskeraz idatzi, baina greko eta latin hiztegiak, latina ikasteko eskuliburuak... hainbat idatzi zituan.\nOrduan, gurea Etxauriren haretan dago oinarrituta, baina alde guztietatik egokitu behar izan dogu, jakina. Han-hemen daukazan huts edo errata batzuk zuzendu doguz, ze edizinoz edizino pasau dira hasierako laneko akats asko. Sarrera batzuen hurrenkerea berrantolatu dogu, eta adierak beste modu batera emon: Etxauriren liburuan lotura zuzena egiten da latinezko berben eta hareen gaztelaniazko ondorengoen artean. Baina berba batzuen esangurea aldatu egin da mendeen joanean, eta guk lehentasuna emon deutsagu sarrera bakotxaren itzulpen zehatza emoteari. Hau da, berba bakotxak ze ondorengo itxi dituan gaurko hizkuntzetan ez; sarrera horren esangurea gaurko berbakaz zelan itzuli baino.\n5.- Euskerara ekarri behar izan dozue hori guztia...\nBai, Diccionario Manual Latino-Español erderazko hiztegia da, eta guk euskeraz ipini dogu guztia. Hor gauza bat nabarmendu gura dot: Latinezko berben euskerazko baliokideak emoteko orduan, Euskal Herri osoko erabiltzaileak izan doguz gogoan. Beraz, adiera bakotxean euskerazko baliokide bakarra emon beharrean, sinonimo bat baino gehiago sartu doguz, irakurle bakotxak hurrekoen egiten jakona aukeratu deian. Adibidez, lapur bakarrik ez dogu ipini latro sarrerearen itzulpen lez, ohoin be bai, kasu horretan Ipar Euskal Herriko ikasleei erraztasunak emoteko. Gauza naturala emoten dau, baina gero konturatzen zara ahalegin kontzientea behar dala horretarako be.\n6.- Ikasleentzat da, batez be, hiztegi hau. Beste hartzailerik izan dozue gogoan?\nEgia esan, ikasleakan pentsau dogu, ze euretako askok latina ikasten dabe institutuan, Batxilergoan, eta Selektibidadean be sartzen jake. Batzuk DBHn be hasten dira oinarrizko gauza batzuk ikasten. Unibersidadean, Euskal Ikasketak egiten dituenentzat derrigorrezko ikasgaia da latina, neu naz asignatura horretako irakaslea, ganera. Beste filologia batzuetako ikasleak be izaten dodaz, ikasturte bakotxean ehun ikasle inguruko taldea osotzen dogu latina euskeraz ikasteko.\n7.- Euskerea ez da latinetik eratorritako hizkuntzea. Baina zein izan da latinaren eragina euskerearen historian?\nLatinaren eragina handia da, batez be lexikoan. Gure berba asko eta asko latinetik datoz. Batzuk gaztelaniaren, gaskoiaren eta frantsesaren bidez heldu jakuz, baina badagoz zuzenean latinetik euskerara pasau diran berbak be. Horreek mailegu zaharrak dira, eta badago modua zeintzuk diran jakiteko. Emon daigun, bake edo pake euskerazko berbea, hori latinetik zuzenean hartutakoa dala badakigu, ze gaztelaniaren edo frantsesaren bitartez hartu izan bagendu, bigarren konsonantea beste bat izango zan. Berba asko hartu doguz, baina kulturea be bai, erromatarrek gure kulturan izan eben eragina handia izan zan.\n8.- Azkenaldion latina ikasteari ez jako garrantzirik emon, ez dalakoan jakintza praktikoa.\nOnartu behar dot latinak izan dituala motibo batzuk ospe txarra hartzeko. Batetik, Erromagaz lotzen dogu, eta inperioek ez daukie fama onik gaur egun. Bestetik, eskoletan zelan erakutsi izan dan be, ba ez dakit. Danok irakurri behar izan doguz Zesarren testuak, beti gerretan sartuta, soldaduak gora eta soldaduak behera. Beharbada hori ez da oso erakargarria gehienentzat. Ni, klaseetan, ahalegintzen naz, Zesarrez gan, bestelako batzuen idatziak be sartzen: Tibulo, Katulo, Ovidio... Erromatarrak ziran horreek be. Eta Terentzio, adibidez, baltza zan, baina latinez idatzi eban. Maitasuna, mitologia, eguneroko bizimodua eta beste gai ugari landu zituen horeek autore guztiek.\n9.- Ikasgai aspergarri bat emon ordez, zure pasinoa ikasleei transmitiduten ahalegintzen zara.\nBai. Indusketak ikusten joaten garenean, harriak edo aztarnak ikusita zeozer sentiduten dogu. Jausitako horma batzuk baino ez dira, baina han jentea ibili zala jakiteak zeozer eragiten deutsu. Niri bardin pasetan jat orain dala bi mila urteko idatziak irakurrita. Latinez idatzi eben nik orain sentiduten dodazan gauza bardinei buruz. Gustetan jat ezagutzea gure inguruan ibili diran guztien kontuak.\n1. Gidor Bilbao (argazkia: EHU) | Ikusi handiago | Argazki originala\n2. Hiztegiaren azala | Ikusi handiago | Argazki originala


Alessio Rastani: "Gauero amesten dut atzeraldi ekonomikotik aterako dudan etekinarekin" • ZUZEU\nAlessio Rastani: “Gauero amesten dut atzeraldi ekonomikotik aterako dudan etekinarekin” –\nLondreseko burtsako ahoberorik handiena behar du izan Alessio Rastanik. Hala izan bedi. BBCn lasaitasun osoz iragarri du hurrengo urterako krisia areagotu egingo dela eta berak hortik etekina ateratzearekin amets egiten duela.\n“Nire lanean dabiltzanei berdin zaie egoera konpondu ala ez, diru etekina lortzea da helburu bakarra” eta “gobernuek ez dute ezer kontrolatzen, Goldman Saches egiten du”. Bi esaldiak batuz bakarra ondorioztatzen da: Helburu bakar diru etekina lortzea dutenek kontrolatzen dute mundua.\nGordintasun osoz azaldu zuen Alessio Rastani “trader-ak” hau guztia BBCko aurkezlearen harridurarako. Rastanik gizartea kontrolatzeko nolabaiteko gaitasuna dutenen sentiberatasun gizatiar gabezia erakutsi zuen. Dardarka hasteko aitorpenak egin zituen.\nKosta ala kosta, giza eskubide eta behar guztien gainetik aberastasunak lortzearen apologia egin zuen gizon honek. Ez balira bezala bera bezalako pertsonak burtsako jendilajearen handinahien biktimak. “Prest egon zaitezte”, dio burtsa jokalariak, “urtebete barru milioika pertsonen aurrezkiak desagertu egingo dira eta”. Jakina, bera eta bera bezalakoak izango dira (eta izan dira) mundua hankaz gora jarri duen zuloa sortu dutenak.\nOrain arte ezagutu dugun bizi kalitea arriskuan dagoela ezin da zalantzan jarri. Gurpil zoroak jango gaituen dago ikusteko. Kontsumoak mugitzen duen munduan ez da dirurik egongo produktuak erosteko. Etengabeko hazkundea gelditu beharko da. Nork ordainduko du hori? Badakigu erantzuna aspalditik. Eta, kezkek familiak itotzen dituzten bitartean, telebistan elkarrizketatzen duten harroputzak dio berak hortik etekina aterako duela, horrekin egiten duela amets, eta beldur izan behar garela.\nAzkena: gizon zintzoa pozez zoratzear da, izan ere, aurretik azaldutako guztia “hasiera besterik ez da”.\nalessio rastani, bbc, burtsa, Ekonomia, elkarrizketa\nKukutzaren alde, Kukutzaren kontra\nAmaiur izango da koalizio abertzalearen izena\n2 pentsamendu “Alessio Rastani: “Gauero amesten dut atzeraldi ekonomikotik aterako dudan etekinarekin””-ri buruz\nle113 2011-09-27 11:11\nEz da ba YES MEN horietako bat izango? Gogorregia dirudi publikoki esateko\nErrioxar 2011-09-27 21:15\nHala diote txantxa bat izan dela, hala ere esan duena egia da.


Erraldoi eta Buruhandien konpartsarena da Lekuona : Oarsoaldeko Hitza\nErraldoi eta Buruhandien konpartsarena da Lekuona\nBigarren urtez jarraian ez da madalenik izango pandemia testuingurua dela eta, keinu polita gaurko egunari udalak egin diona. Lekuona Fabrikako paneletan, dotore, erraldoi eta buruhandien konpartsa.\nErraldoi eta buruhandien konpartsarena da Lekuona Fabrika gaur.\nBerezia bezain maitea da gaurko eguna errenteriarrentzat. Bigarrenez jarraian, eta ardura kolektiboak zein zaintza erdigunean jartzeak madalenak bertan behera uztea ekarri du pandemia testuinguruak. Iaz online egitarau xumea antolatu zuen jai batzordeak, eta aurten, osasun egoerak hala ahalbidetuta, hainbat ekitaldi antolatu dituzte, oraingoan fisikoak; hori bai, segurtasun eta osasun neurri guztiak bermatuta.\nHorren harira, keinu polita gaurko egunari udalak egin diona. Lekuona Fabrikako paneletan, dotore, erraldoi eta buruhandien konpartsa. Izan ere, jai batzordeak herriko hainbat eragileekin elkarlanean antolatutako ekitaldien artean, emanaldi berezia egingo dute gaur eta hilaren 25ean, Xanti eta Maialenek EMKEren Musika Bandarekin batera. Lekuona Fabrikaren Sorlekuan Jira Bira dantzan ekitaldia eskainiko dute hilaren gaur 19:00etan eta 21:00etan; eta hilaren 25ean, 11:30ean, 13:30ean, 19:00etan eta 21:00etan. Emanaldi horietarako gonbidapenak agortuta daude.\nMadalenetako txuri beltzeko argazkiekin eta kartel iragarleekin erakusketa Zumardian.\nZumardiak ere, gogoz hartu du txuri beltzeko madalenetako argazkien eta jaietako kartel iragarleen erakusketa. Halaber, gaurtik eta hilaren 25era bitartean, jaietako zapia lepoan eramateko eskatu di jai batzordeak herritarrei, baita etxeko balkoi eta leihoak apaintzeko ere.\nErlazionatutako edukia[Bideoak eta galeria] Ez daude, baina badira[Erreportajea] Herrimina ‘bizipoz’ bilakatuz‘Hau bizipoza’ kultur egitaraua ondu du jai batzordeak


Musika Gela programak hiru ikuskizun eskainiko ditu denboraldi honetan « Prentsa oharrak\nMusika Gela programak hiru ikuskizun eskainiko ditu denboraldi honetan\nKategoriak: Prentsa oharrak — Komunikazio Zerbitzua / Servicio de Comunicación — 18 urtarrila 2019 13:03\nEuskadiko Orkestraren eta Udal Antzoki Sarearen arteko lankidetzari esker egiten da Musika Gela programa, familiei eta haurrei musika klasikoa gerturatzeko; edizio berri honetan hiru ikuskizun eskainiko ditu.\nKultura, Hezkuntza eta Kirol zinegotzi Estíbaliz Cantok, Euskadiko Orkestra Sinfonikoko zuzendari nagusi Oriol Rochek, Euskadiko Orkestrako hezkuntza atalaren koordinatzaile Mikel Cañadak, Dantzerti arte dramatikoko eta dantzako eskolako zuzendari Josu Etxaburuk eta Uauatxua laneko musikari Enara Susanok aurkeztu dute gaur prentsaurrekoan.\nOtsailaren 17an hasiko da zikloa, Federico García Lorca antzokian: Uauatxua lana eskainiko da, bizitzako lehen urteetako melodiez osatua eta 1 eta 3 urte bitarteko umeei zuzendua.\nBeste bi emanaldiak Principal antzokian izango dira:\nMartxoaren 22an, PIANISSIMO kontzertuak orkestra sinfonikoari lotutako emakume-ahotsaren nolakotasunak arakatzea proposatzen digu, orkestra, aurkezlea eta soprano bat lagun.\nApirilaren 14an Isiltasunaren Haitzuloa ipuin musikatua eskainiko dute Euskadiko Orkestra Sinfonikoko musikariek osatutako haize-boskote batek eta Dantzertiko artista-talde batek, musika-lengoaiaren misterioak azaltzeko asmoz.\nOhi bezala, sentsibilizazio lantegia egingo da bi emanaldien aurretik.\nAbonamenduak Principal antzokiko bi kontzertuak —Lakuakoa abonamendutik kanpo dago, lekuak mugatuta daudelako— eta Udal Bandaren bi kontzertu barne hartzen ditu; 24, 25, 26 eta 27an jarriko da salgai, ohiko lekuetan, 17 euroan. Sarrera solteak urtarrilaren 31tik aurrera salduko dira.


Euskara skype bideokonferentzia | MondragonLingua Formación\nIkasi euskara nahi duzun lekutik, Skype edo Bideokonferentzia bidez\nHome » » Euskara-ikastaroa Skype edo Bideokonferentzia bidez\nSkype edo Bideokonferentzia bidezko euskara-ikastaroa ML Adapta Sistemaren arabera garatzen da. Horrek aukera ematen dizu eskolak hobekien doakizun ordutegian eta nahi duzun lekutik izateko.\nIkastaroak 9 hilabete irauten ditu, eta astean 2 saio dira. Skype eta Bideokonferentzia bidezko eskolak konbinatzen ditu, eta A2 mailatik C1 mailara hartzen du. Skype bidezko saioek 20 minutu irauten dituzte, eta 2 ikaslek parte hartzen dute gehienez. Saioak kamerarik gabe egiten dira, ahozko komunikazioa hobe dezazun. Saioa amaitzean, akatsei eta ondo egindakoei buruzko feedbacka jasoko duzu txat bidez.\nHalaber, 15 egun eta 2 hilabete bitarteko etenaldi didaktikoa eska dezakezu, arrazoiren batengatik ezin baduzu denboraldi luzez eskolarik hartu.\nHorrez gain, tutore baten laguntza izango duzu, eta aholkularitza eman eta zalantzak argituko dizkizu ikastaroan zehar. Hainbat irakasle ere izango dituzu eskura, euskaraz zailtasunik gabe hitz egiteko trebetasuna lortzeko.\nML Adapta Sistema gure Bilbao, Donostia-San Sebastián eta Vitoria-Gasteizko zentroetan dago eskuragai, eta Skype eta Bideokonferentzia bidezko eskolak eta eskola presentzialak konbinatzeko aukera ematen dizu.


ADIERAZLEA: Telefono publikoak(1.500 biztanleko)\nALORRA: Erabilpen orokorreko ekipamenduak\nUdalerriko bide publikoan guztira dauden telefono-kabinak, 1.500 biztanleko.\nUdalerrietako ekipamendu eta azpiegituren gaineko inkesta, Eusko Jaurlaritzako Ekonomia eta Ogasun saila eta Eustat.\nAdierazle hau kalkulatzeko soilik hartu dira kontuan bide publikoan dauden telefono publikoak, udala baita horiek jarri eta baimentzeko arduraduna. Beraz, ez dira kontuan hartu publikoak izan arren jarraian zehazten direnen antzeko azpiegitura eta ekipamenduetan dauden telefonoak: merkataritza zentroak, aireportuak, ospitaleak¿\nBestalde, 1.500 biztanleko ratioa aukeratu da araupetuta dagoelako udalek eskaini beharreko telefonia publikoaren zerbitzua. Zehazki, komunikazio elektronikoen zerbitzuak emateko baldintzei, zerbitzu unibertsalari eta erabiltzaileen babesari buruzko araudia 2005eko apirilaren 15ean onetsi zen eta bertan bermatu egiten da udalerriek ordaindutako telefono publikoetan behar besteko eskaintza egingo dutela. Izan ere, erabilera komunerako jabari publikoan dauden ordaindutako telefono publikoak hartzen ditu kontuan legeak. Araudi horren arabera, zerbitzu unibertsala emateko izendatzen den operadoreak nahitaez bermatu behar du izendatu zaion eremuan ordaindutako telefono publikoen behar besteko eskaintza dagoela eta telefono horiek Araudiko 3. idatz-zatian ezartzen diren gutxieneko baldintza teknikoak betetzen dituztela.\nAraudiaren arabera betiere, behar besteko eskaintzak honako ezaugarriak bete behar ditu: 500 biztanle edo gehiagoko udalerri bakoitzean ordaindutako telefono publiko bat egon behar da gutxienez eta 1.500 biztanle bakoitzeko beste bat; 500 biztanle baino gutxiagoko udalerrietan, aldiz, ordaindutako telefono publiko bat egon behar da. Horretarako, ondokoak hartu dira oinarritzat: antzeko erraztasunetara heltzeko tarte handia dago, telefono finkoaren zerbitzua gutxi sartu da, telefono mugikorraren zerbitzuak irisgarritasun eskasa du eta biztanle-flotatzaileen tasa handia da.\nHorrez gain, adierazle hau kalkulatzeko erabili diren datuak erreferentziako urteko abenduaren 31n udalerriko bide publikoan zeuden telefono-kabinei buruzkoak dira; salbuespen bakarra 2006. urtea da, urte horretako datuak irailaren 30ekoa


Arga ibaiaren parkea | Ayuntamiento de Pamplona\nIbilbidea: Sorauren eta Irotz-etik Ibero arte\nLuzera: 34 km\nWeb-a: Ibaiaren Ibilbidea\nMapa: Ibaiaren Ibilbidea\n360ºeko bisita birtuala\nIngurumen heziketako jarduerak\nSan Andres errota Atarrabian: bisita gidatuak eta tailerrak\nAtarrabiako pilategia: Atarrabiako Informazio eta Ingurumen Heziketarako Zentroa\nSan Pedro Ingurumen Heziketarako Zentroa: Bisita giudatuak, tailerrak eta Iruñako informazio eta Ingurumen Heziketarako Zentroa\nTrinitarioseko parkea – Pump truck pista\nPiraguismoa, kayak, stand up paddle board - Caparroso Errota\nUdalaren kirol-instalazioak: Igerileku estalia eta udakoa. Sanduzelaiko Aquavoxa eta Arantzadi Kirol Hiria.\nUgaztun txikien bizileku kuttuna dira ibaien ur-bazterrak.\nUrtxintxa: Ez da zaila urtxintxaren bat ikustea. Karraskari txiki hau bizkortasunez mugitzen da zuhaitzetan, kontrapisu gisa bere buztan luze eta iletsua erabiliz.\nIgaraba: Igeri egitean, burua baino ez du agerian, gorputza urpean duelarik. Animalia txiki hau gai da gau bakar batean hamar kilometro egiteko jakiak lortzeko.\nKastorea: Ibai-ingeniari bat da, eta ibai-ibarretako basoak gaztetzen ditu. Zubi batean, ilunabarrean, isilik geratuz gero, agian ikusiko duzu. Urpeko igeriketan oso trebea da, eta urpean 15 minutuz egon daiteke.\nHIRIAREN GAINETIK HEGAN EGIN ETA GUREKIN BIZI DIREN HEGAZTI BATZUK\n"Belatz gorria" txolarreen eta bestelako txori txikien arerio nagusia dela? Aipagarria da duen gaitasuna balkoi eta leihoetako kaioletan eskura dauden hegaztiak harrapatu eta han bertan jateko.\n“Sorbeltzak” jan eta lo egiten du hegan egiteari utzi gabe? Nekaezina da. Hirietan bizitzea gustuko du. Iruñan maiatzetik abuztura bitarte egoten da.\n“Zozo arruntari” belarraren gainean saltoka ibiltzea gustatzen zaio eta ilunabarrean kantatzen du, txirula-antzeko nota apartekin.\n“Txantxangorria” potoloa da, eta ezaguterraza bere papar gorrixka eta laranjagatik.\n“Txirriskila arrunta” ezagutuko duzu hori-limoi kolorekoa delako eta zuhaitzen goiko aldean ikusi ohi ditugulako.\nMiru gorria errazen desberdintzen den eguneko hegazti harraparia da, bere kolore laranja dela eta. 170 zentimetroko hego-zabalera du. Hiriaren gainetik hegaz dabil beste hegazti eta karraskarien bila\nUbarroia: Ibai gainean hegaldi azkarrak egiten ikus daiteke, uretan guztiz murgiltzen arrain bila. Denbora luzez egoten dira ertzetan eta pausalekuetan hegalak irekita, lehortzeko.\nKoartza: Gorputz lirain eta lepo eta hanka luzekoa, geldirik geratzen da estatua bat nola. Erromatar inperioan, haren oihuak gertakari garrantzitsu bat etortzekoa zela esan nahi zuen.\nTakonera lorategietan, Gaztelugibeleko parkean, Yamaguchin eta Ibai-pasealekuan habia-kutxak daude hegaztiak erakartzeko. Belatzak, apo-hontzak eta amilotx eta kaskabeltzak bezalako txori txikiak erakartzeko dira.\nARGA IBAIAREN PARKEKO IBILBIDEA\nSan Pedro zubia – Runa parkea\nArrotxapeako zubia - Curtidores\nSanta Engracia zubia


Txikipedia:Landareen ugalketa - Wikipedia, entziklopedia askea.\nLandareen ugalketaren bidez ziurtatzen dute landareek beren espeziearen iraupena. Izaki bizidunak direnez, landareek ere beren burua ugaltzen dute etengabe. Landareek bi ugalketa-mota dituzte:\nTxertoak: landare baten zurtoin zati bat sartzea espezie berezko edo beste bateko zurtoin edo enborrean. Batez ere, fruitu arbola eta landare apaingarriekin erabiltzen dira.\nLandareen loreetan dauden sexu-organoen bitartez egiten den ugalketa da; izan ere, loreak landareen ugal-aparatua dira. Landare gehienen ugaltzeko bidea da. Landare gehienen loreek atal ar bat eta atal eme bat dute:\nAzken aldaketa 3 martxoa 2022(e)an, 12:32(e)tan\nOrriaren azken aldaketa: 3 martxoa 2022, 12:32.


Amurrioko Bañueta Kiroldegia urtarrilaren 7an irekiko da berriro | HAUXE DA AMURRIO\nAmurrioko Bañueta Kiroldegia urtarrilaren 7an irekiko da berriro\nDatorren urtarrilaren 7an, Amurrioko Bañueta kiroldegiak ateak irekiko dizkie berriro herritarrei. Lehenengo fasean gimnasioan eta igerilekuan sartzeko aukera izango da eta, hilabetean zehar, jarduera gidatuei ekingo zaie. Datozen egunetan jakinaraziko da kiroldegira joateko aurretiko hitzordua eskatzeko prozedura, baita bertan jarduteko protokoloa ere.\nKuotei dagokienez, 2020ko martxoan kuota ordaindu zuten erabiltzaileek ez dute urtarrilean ordaindu beharko. Bestalde, baja eman nahi dutenek eta, beraz, martxoko kuota itzultzeko eskatu nahi dutenek abenduaren 9tik 30era bitartean izango dute horretarako aukera. Bestalde, kirol-jarduerak abonatuta dituzten pertsonek prozedura berari jarraituko diote, abonatuta daudenak urtarrilean itzultzen direnerako mantendu ahal izango dituzte edo horiek itzultzeko eskatu ahal izango dute.\nItzulketak banku-kontuaren bidez izapidetuko dira (ez da eskudirutan ordainduko), abenduaren 9tik 30era bitartean, hiru bide hauetako edozeinen bidez:\nAurrez aurre, kiroldegian, 17:00etatik 20:30era.\nTelefonoz, 945393642 telefonora deituta.\nE-mailez, banuetakiroldegia@gmail.com edo itzulketak.banuetakiroldegia@gmail.com helbideetan.\nEpe horretan, urtarrilaren 7tik aurrera Bañueta kiroldegian kirola egiten hasi nahi duten pertsonek ere egin ahal izango dituzte altak, kirol-instalaziora hurbilduz, telefonoz eta posta elektronikoz.